Kisah Pelik Negara Mexico Yang Sangat Suka Minum Coca Cola

Salah satu produk yang paling biasa dilihat di seluruh dunia ialah Coca-Cola kerana boleh dikatakan hampir kesemua kedai runcit menjual minuman berkarbonat ini. Malah, harganya juga boleh dikatakan mampu milik.

Permintaan besar untuk Coca-Cola di seluruh dunia membawa kepada pengeluaran yang lebih banyak dan pengedaran yang lebih luas yang menjadikannya sangat mudah diakses oleh semua orang, tanpa mengira lokasi geopolitik atau keupayaan sosial mereka.

Walau bagaimanapun, terdapat satu negara yang dimana rakyatnya mengalami ketagihan melampau terhadap minuman ini dimana secara puratanya rakyat di negara kini mengambil minuman ini 7 kali lebih banyak daripada negara lain di dunia. Negara itu, tidak lain dan tidak bukan adalah Mexico.

Mexico ialah sebuah negara besar di bahagian selatan Amerika Utara dan terdiri daripada penduduk yang sangat pelbagai. Walau bagaimanapun, seluruh negara itu mempunyai satu ketagihan yang sama iaitu terhadap Coca-Cola. Bagaimanakah perkara yang tidak menyihatkan ini boleh terjadi?

Adalah dipercayai bahawa orang Mexico mengambil hampir 700 cawan minuman manis berbahaya ini dalam satu tahun dan angka ini amat membimbangkan. Apa yang lebih mengejutkan ialah bukan hanya orang dewasa yang meminum Coke dalam kuantiti yang meresahkan ini malah kanak-kanak dan kanak-kanak kecil juga turut meminumnya.

Di samping itu, kadang-kala kanak-kanak d Mexico meminum Coca-Cola lebih daripada mereka minum susu atau minuman sihat yang lain. Salah satu sebab yang paling ketara di sebalik kecuaian ini adalah kebenaran dan sokongan yang diberikan oleh ibu bapa untuk anak-anak mengambil jumlah Coke yang berlebihan dari usia muda.

Sesetengah orang Mexico menganggap minuman berbahaya dan bergula tinggi ini sebagai penawar diabetes. Tambahan pula, ramai orang di Mexico yang menghidap diabetes yang tinggi dan masalah kesihatan lain yang berkaitan dengan endokrinologi mengambil Coca-Cola sebagai satu bentuk perubatan.

Orang sebegini percaya bahawa minuman bergas seperti Coca-Cola bukan sahaja menyembuhkan diabetes tetapi juga mempunyai ciri penyembuhan lain.

Orang Mexico juga dilihat menggunakan Coca-Cola dalam pelbagai ritual dan tradisi keagamaan terutamanya disebabkan oleh sebab mereka percaya ia sebagai minuman suci. Tahap penghormatan dan ketagihan terhadap  Cocca-Cola secara langsung menyebabkan kemudaratan kepada penduduk Mexico.

Kerosakan alam sekitar yang disebabkan oleh minuman ini adalah kekurangan air minuman di beberapa bahagian negara. Wartawan alam sekitar Stephen Leahy mendapati hampir 175 liter air diperlukan untuk menghasilkan 500ml Coke. Ini menjadikan Coca-Cola mudah didapati dan lebih murah daripada air minuman bersih.

Pengambilan Coca-Cola yang berlebihan juga telah menyebabkan banyak kematian akibat diabetes yang luar biasa tinggi di negara ini. Bagaimanapun, kerajaan tidak mengambil langkah berjaga-jaga yang serius untuk mengawal pengeluaran dan pengedaran minuman ini.

Bekas Presiden Mexico, Vicente Fox, adalah bekas pengerusi Coca-Cola, dan syarikat itu sebahagian besarnya menaja kempen pilihan rayanya juga. Akibatnya, beliau menyokong dan menggalakkan Coca-Cola di Mexico.

Selain itu, syarikat itu mempunyai hubungan kukuh dengan kerajaan persekutuan yang menghalangnya daripada mengambil sebarang tindakan tegas terhadap syarikat itu. Atas hubungan baik inilah kerajaan tidak mengambil langkah-langkah proakfif untuk memberi amaran tentang bahayanya minuman ini kepada kesihatan.

Kira-kira 10% kanak-kanak diberi soda dari usia sifar hingga enam bulan. Pada masa mereka mencapai dua ia kira-kira 80% daripada kanak-kanak sudah diberikan minuman ini." kata Dr Salvador Villalpando, pakar obesiti kanak-kanak di hospital kanak-kanak Federico Gomez di Mexico City. ""

Masalah ini diperburuk oleh fakta bahawa kanak-kanak di sana sering pendek, perkembangan mereka kadang-kadang terhalang dari segi fizikal dan mental oleh diet tinggi makanan ringan dan rendah nutrien.

Golongan emak disana gemarkan anak kecil mereka mempunya badan berisi dan memberikan merek minuman tinggi gula seperti COca-Cola sudah menjadi kebiasaan. Ia sudah menjadi budaya bagi ibu bapa di sana.

Kanak-kanak yang datang ke klinik sering menunjukkan tanda-tanda awal diabetes - tompok-tompok kulit gelap di leher mereka dan paras gula dalam darah mereka meningkat. Kanak-kanak yang mempunyai pra-diabetes tidak boleh memproses gula dengan cara yang sama seperti kanak-kanak yang sihat dan selepas mengambil makanan manis atau minum gula darah mereka meningkat secara mendadak.


6 Tokoh Terkenal yang Dilahirkan di Luar Ikatan Perkahwinan

Tidak dinafikan, didikan ibu bapa dan cara seorang kanak-kanak itu dibesarkan akan memberi impak yang hebat terhadap kehidupan mereka kelak.

Malangnya, anak yang dilahirkan di luar pernikahan atau tidak sah taraf sering dipandang serong oleh masyarakat. Walau bagaimanapun, terdapat beberapa contoh di mana anak tidak sah taraf ini berjaya mengatasi stigma masyarakat dan mencapai kejayaan yang besar dalam hidup mereka.

Berikut adalah beberapa anak yang lahir di luar pernikahan tetapi berjaya menjadi tokoh terkenal dunia.

Leonardo da Vinci diakui ramai sebagai seorang artis dan pencipta terhebat sepanjang zaman. Beliau juga diberi gelaran sebagai bapa paleontologi (cabang sains mengenai fosil haiwan dan tumbuhan) dan seni bina.

Leonardo da Vinci dilahirkan pada 1452 di bandar bernama Vinci di Florence, Itali. Bapanya, Messer Piero Fruosino di Antonio da Vinci, adalah seorang pegawai undang-undang yang kaya dan terkenal di Florence.

Manakala ibunya, Caterina, pula adalah seorang petani biasa yang tidak berkahwin dengan bapa Leonardo. Leonardo tidak mempunyai nama keluarga dan "da Vinci" bermaksud "dari Vinci".

Nama penuh yang diberikan kepadanya ketika dilahirkan ialah "Lionardo di ser Piero da Vinci" yang bermaksud, "Leonardo, anak kepada (Mes)ser Piero dari Vinci".

Wanita yang diberi gelaran sebagai "Ratu Media" ini dilahirkan sebagai Oprah Gale Winfrey pada 29 Januari 1954. Ibunya, Vernita Lee, adalah seorang pembantu rumah.

Bapa kepada Oprah yang bernama Vernon Winfrey adalah seorang bekas pelombong arang yang kemudian menjadi tentera ketika dia dilahirkan. Menurut Oprah, ibunya hamil ketika mempunyai hubungan intim buat seketika dengan Vernon.

Mereka berpisah tidak lama kemudian dan Oprah dilahirkan sebagai anak kepada seorang gadis remaja. Kehidupan awal Oprah dipenuhi kesukaran. Dia dibesarkan dalam kemiskinan pernah dicabul sehingga hamil ketika berusia 14 tahun tetapi anaknya meninggal dunia ketika dalam kandungan.

Ketika berusia 19 tahun, Oprah mendapat peluang pekerjaan di sebuah stesen radio. Sejak dari itu, dia membina kerjayanya dalam bidang pengacaraan sehingga menjadi wanita kulit hitam paling kaya di Amerika Syarikat.

Fidel Castro adalah seorang tokoh revolusi dan bekas Presiden Republik Cuba. Dia dilahirkan pada 13 Ogos 1926. Bapanya adalah warga Sepanyol yang merupakan seorang pemilik ladang yang kaya bernama Angel Castro Argiz.

Apabila perkahwinan pertama Angel Castro gagal, dia menjadikan orang gajinya bernama Lina Ruz Gonzalez sebagai teman wanitanya. Bersama Lina, mereka mempunyai tujuh cahaya mata dan Fidel adalah yang ketiga. Ibu dan bapa Fidel Castro hanya berkahwin secara rasmi setelah dia dilahirkan.

Fidel sememangnya seorang yang memberontak sejak dari kecil. Ketika di University of Havana, dia menjadi ketua pelajar yang membuat demonstrasi terhadap pemerintah diktator ketika itu.

Dia dilantik menjadi Perdana Menteri Cuba dari tahun 1959 sehingga 1976 dan kemudian menjadi Presiden negara itu dari 1976 sehingga 2008. Fidel Castro meninggal dunia pada tahun 2016 ketika berusia 90 tahun.

Marilyn Monroe atau nama sebenarnya ialah Norma Jeane Mortenson ialah seorang pelakon dan model Amerika yang menjadi simbol seks paling popular pada era 1950-an. Ibunya, Gladys Pearl Baker, mempunyai hubungan sulit dengan lelaki lain ketika perkahwinan keduanya sehingga mengandungkan Marilyn.

Disebabkan tidak bersedia dari segi mental dan kewangan, Gladys menyerahkan Marilyn yang baru berusia dua minggu kepada rumah penjagaan kanak-kanak supaya dia diambil keluarga angkat.

Semasa bekerja di sebuah kilang pesawar radio pada tahun 1944, Marilyn telah dipekenalkan kepada seorang jurugambar untuk menjadi seorang model. Sejak itu, kerjayanya semakin melonjak naik terutamanya selepas menandatangani kontrak bersama 20th Century-Fox pada 1951.

Mendiang Steve Jobs adalah salah satu nama besar dalam industri teknologi. Dia dilahirkan pada 24 Februari 1955. Bapanya adalah seorang berketurunan Arab yang bernama Abdulfattah "John" Jandali yang bertemu ibunya, Joanne Carole Schieble, ketika belajar di Universiti Wisconsin.

Joanne Carole adalah seorang Katolik berketurunan Switzerland dan Jerman. Apabila mengetahui hubungan anak mereka dengan Jandali yang berasal dari Syria, ibu dan bapa Joanne tidak merestuinya.

Joanne mengandung ketika menghabiskan musim panas di rumah keluarga Jandali di Homs, Syria. Jandali ingin mengahwini Joanne tetapi bapanya juga melarangnya daripada berbuat demikian sehinggalah Steve dilahirkan sebagai anak luar nikah.

Steve kemudian diserahkan kepada pasangan Paul dan Clara Jobs sebagai anak angkat. Pada tahun 1976, dia yang tidak menghabiskan pengajian kolejnya telah mengasaskan syarikat Apple Inc. bersama rakannya, Steve Wozniak. Sejak itu, Apple menjadi salah satu syarikat teknologi paling berjaya di dunia.

Maria Eva Duarte de Peron atau lebih dikenali sebagai Eva Peron adalah Wanita Pertama Argentina dari tahun 1946 hingga 1952. Dia merupakan anak kepada pasangan Juan Duarte dan Juanna Ibarguen.

Bapanya adalah seorang pendatang Perancis yang kaya dan mempunyai isteri dan keluarga di kampung halamannya. Ibunya iaitu Juana adalah wanita simpanan kepada Juan Duarte. Ketika berusia setahun, bapa Eva meninggalkan ibunya untuk pulang ke pangkuan keluarganya yang sah.

Sejak itu, Eva Peron hidup dalam kemiskinan. Pada usia 15 tahun, dia berpindah ke Buenos Aires untuk mengejar cita-cita menjadi penyampai radio dan pelakon. Dia akhirnya bertemu dan berkahwin dengan Colonel Juan Peron yang kemudian dilantik menjadi Presiden Argentina.

Eva Peron menjadi begitu berpengaruh sehingga menubuhkan parti politik wanita yang pertama dan terbesar di Argentina. Eva juga mengendalikan Kementerian Buruh dan Kesihatan, mengasaskan Yayasan Amal Eva Peron dan dianugerahkan dengan gelaran "Pemimpin Rohani Negara."


Bagaimana Jepun Minimumkan Kerosakan Kereta Api Akibat Bencana Alam

Bencana gempa bumi dan tsunami yang melanda Jepun pada Mac 2011 cukup diingati rakyat Jepun. Tragedi itu juga menyebabkan rangkaian kereta api negara itu menjadi huru-hara. Walau bagaimanapun, impaknya becana ini terhadap sistem kereta api Jepun telah dikurangkan hasil kecekapan teknologi yang dimiliki negara tersebut. ,

Kira-kira 12-15 saat sebelum gempa bumi besar dengan 8.9 magnitud melanda tanah besar Jepun pada petang 11 Mac 2011, seismometer di Kinkazan milik pengendali kereta api timur negara itu JR East menghantar isyarat berhenti automatik ke Shinkansen (kereta api lajukelajuan tinggi Jepun) milik mereka.

Akibat daripada isyarat amaran tersebut, ianya telah menyebabkan 33 buah kereta api mililk mereka melakukan brek kecemasan bagi mengelakkan kejadian buruk belaku.

Pakar industri bersetuju bahawa kerosakan kritikal dan lebih penting lagi, malapetaka besar telah dielakkan kerana pemasangan seismometer sedemikian yang di Shinkansen (salah satu daripada sembilan di sepanjang pantai Pasifik).

Di samping itu, kesan kerosakan juga dapat dikurangkan setelah penyiapan kerja-kerja sistem anti-seismik seperti struktur kalis gempa dan sistem anti-tergelincir yang dijalankan berdasarkan pengalaman Jepun ketika gempa bumi Great Hanshin-Awaji 1995 dan Niigata Chuetsu 2004.

Ya, negara Jepun sememangnya banyak mengambil pelajaran daripada kejadian-kejadian bencan alam yang banyak mereka hadapi sejak dahulu lagi. Dari situ mereka membangunkan teknologi sensor bagi mengesan gempa bumi dan mencipta struktur yang menjadi sesebuah binaan itu kalis gemp bumi.

Sistem pengesanan dan penggera gempa bumi segera (UrEDAS) JR East terdiri daripada seismometer yang dipasang di 97 lokasi. Seperti dengan seismometer Shinkansen, apabila mengesan gegaran akibat gempa bumi, UrEDAS menentukan kesan jangkaan gempa bumi dan menghantar isyarat amaran untuk memotong bekalan kuasa kepada kereta api.

Walaupun mempunyai sistem sehebat dan secanggih UrEDAS, sistem kalis gempa dan kerja-kerja pengukuhan ini tidak dapat menyelamatkan kereta api daripada mengelakkan sebarang kerosakan. Namun, kerosakan yang dialami dapat diminimakan.

Gempa bumi 11 Mac memaksa pihak pengendali kereta api membatalkan, menggantung atau mengurangkan operasi kereta api di kebanyakan rangkaian sepanjang 7,512.6 km.

Tetapi rangkaian kereta Tokyo berjalan dengan agak baik dan pihak JR East dapat memulakan semula operasi dan perjalanan di semua rangkaian kereta apinya pada 12 Mac dengan gangguan hanya disebabkan oleh kekurangan bekalan elektrik di sesetengah kawasan.

Walaupun pelbagai langkah menyelamatkan kereta api daripada mengalami kerosakan yang lebih teruk, Kimitoshi Sakai, penyelidik gempa bumi dan kejuruteraan struktur di Institut Penyelidikan Teknikal Kereta Api, percaya pengendali kereta api negara itu mesti memperkenalkan piawaian langkah balas seismik yang sama untuk lebih bersedia menghadapi sebarang bencana pada masa hadapan.

Tidak lama selepas gempa bumi, beliau menulis dalam majalah Railway Technology Avalanche institut itu bahawa langkah-langkah yang diambil selepas gempa bumi pada tahun 1995 dan 2004 telah dijalankan secara berasingan antara satu sama lain dan oleh itu keupayaan aseismik mereka berbeza-beza.

Menurutnya lagi, penambahbaikan dalam keselamatan gempa bumi untuk keseluruhan sistem kereta api hanya boleh dicapai apabila dinilai dengan piawaian yang sama untuk melaksanakan tindakan balas, yang telah ditentukan berdasarkan prinsip rasional.

Dengan sistem yang diseragamkan di peringkat kebangsaan, tindakan balas seismik boleh dilaksanakan dengan lebih cekap kos dan boleh diselaraskn berdasarkan tahap aktiviti seismik di kawasan tertentu.

Kaedah ini membolehkan tindakan balas yang paling sesuai dipilih untuk setiap garis sasaran dengan mengambil tahap gempa bumi, keadaan tanah, keadaan struktur dan tahap trafik kawasan setempat.


4 Permainan Kanak-Kanak Yang Sebenarnya Ciptaan Kejuruteraan Tinggi

Permainan sering dilihat sebagai satu peralatan hiburan yang dicipta untuk kanak-kanak serta remaja menghabiskan masa mereka.

Berbeza dengan peranti elektronik seperti telefon pintar yang kerap dijadikan topik perbincangan berkenaan kecemerlangan kejuruteraan penghasilannya, kejuruteraan di sebalik permainan jarang diceritakan dengan meluas.

Sedangkan realitinya proses di sebalik pembikinan permainan walaupun hanya untuk dimainkan oleh kanak-kanak, remaja ataupun yang telah bergelar dewasa memerlukan kepakaran dan pengetahuan yang sangat tinggi. Berikut adalah empat siri permainan yang merupakan hasil kejuruteraan yang sangat tinggi kepakarannya.

Bagi mereka yang memandang ringan permainan LEGO, mereka tidak menyedari tentang kekuatan sebenar satu bongkah LEGO serta kejuruteraan yang diperlukan, untuk memastikan setiap cantuman LEGO berlaku dengan seragam.

Pengeluar LEGO berusaha keras dalam memastikan semua bongkah dalam siri yang sama, mampu bercantum antara satu sama lain dalam setiap blok sejak pengeluarannya berjalan pada tahun 1958.

Untuk itu, setiap acuan penciptaan LEGO direka agar tepat sehingga 0.002 mm ukurannya bagi mengurangkan jumlah ralat.

Setiap bongkah LEGO di perbuat daripada bahan acrylonitrile butadiene styrene atau ABS, yang akan dicairkan pada suhu 232 darjah celcius. ABS cair itu akan dituang ke dalam acuan dan dikenakan tekanan sehingga 150 tan selama 7 saat bagi membentuk setiap bongkah ikonik itu.

Bongkah asas LEGO bersaiz 2x2 mampu menahan sehingga 432 kg tekanan, berikutan ketelitian dalam teknik penghasilannya.

Proses penghasilan model permainan siri popular Transformers mempunyai cabaran yang agak berbeza berbanding permainan-permainan lain - kerana setiap model yang dikeluarkan perlu wujud dalam 2 atau lebih mod berbeza.

Kita juga belum mengambil kira tahap kepayahan lain diperlukan, khasnya dalam menterjemahkan reka bentuk robot yang diambil dari siri TV atau dalam filem ke dalam bentuk fizikal.

Bukan semua yang terpapar dalam skrin boleh diutarakan, jadi kebiasaanya ada bahagian yang terpaksa dibuang atau dipermudahkan bagi membolehkan penghasilannya.

Semua robot Transformers kini terhasil dengan kerjasama dua syarikat iaitu Hasbro di Amerika Syarikat yang bertindak sebagai pereka dan Takara Tomy di Jepun yang menjalankan kesemua teknik kejuruteraan dalam membangunkannya.

Prosesnya bermula dengan lakaran robot itu dalam bentuk kenderaan/haiwan, dibangunkan sehingga selesai rekabentuknya sebelum pereka mencari jalan untuk menukarkan rekaan itu ke dalam bentuk robot yang berfungsi.

Proses itu boleh mengambil masa sebulan bagi model ringkas sehingga bertahun-tahun untuk model robot yang lebih kompleks rekaannya. Bagaimanapun dengan kemudahan pencetak 3D moden, penghasilan prototaip rekaannya telah pun dapat dipercepatkan berbanding proses sebelum ini.

Slinky adalah sebuah spring yang sangat lentur serta seragam apabila kembali kepada bentuk asalnya.

Permainan yang dicipta sekitar dekad 1940-an ini terhasil secara tidak sengaja, selepas jurutera mekanikal bernama Richard James ditugaskan mencari jalan memastikan kontena kapal mampu stabil menahan pukulan ombak semasa dalam pelayaran.

James ketika itu sedang mencuba idea berasaskan spring, secara tidak sengaja terlanggar salah satu spring ciptaannya dan spring itu seakan-akan berjalan dari mejanya ke lantai.

Idea itu diperkembangkan James dan dia mula menumpukan perhatian membangunkan spring itu sebagai sebuah permainan kanak-kanak. Selepas banyak prototaip dibangunkan, James menemui formula terbaik bahawa setiap Slinky haruslah terbentuk daripada 22.9 meter wayar keluli karbon yang dipusingkan kepada 98 gelungan.

Apabila dimampatkan, spring itu akan mempunyai ketinggian hanya 6.35 cm. Gred keluli yang digunakan pula haruslah datang daripada gred SAE1050 sehingga 1095, bagi mendapatkan tahap kekenyalan spring yang mudah digerakkan tetapi tahan lama.

Satu ketika dulu tidak ramai yang mengetahui apa yang sebenarnya berlaku dalam kilang penghasilan model-model kit robot Gundam, sehinggalah tahun 2015 apabila syarikat pengeluar kit tersebut Bandai mula membuka kilang mereka untuk lawatan.

Apa yang kita tahu, semua kit robot Gundam yang dikeluarkan, rekaannya dimulakan dengan lakaran asas sebelum diterjemahkan dengan rekaan komputer yang banyak memudahkan tugas perancangannya. Proses selepas itu bergantung kepada sasaran kos dan kategori jenis kit. Lebih susah rekaannya, lebih tinggilah gred rekaan dan buatannya.

Semua kit Gundam yang terhasil akan melalui proses penghasilan menggunakan adunan bahan khas, sama ada dibuat daripada polisterin, akrilik atau ABS. Lebih kompleks sesuatu model, lebih banyak adunan bahan diperlukan dan prosesnya juga akan memakan masa lebih panjang.

Dua orang pengukir khas yang sangat berkemahiran tinggi serta terlatih akan mula ditugaskan mengukir acuan besi yang akan digunakan dalam membentuk semua komponen model. Semua acuan direkabentuk untuk mempunyai ketahanan menahan daya tekanan 150 tan yang diperlukan bagi membentuk rekaannya dengan tepat.

Bagi sesetengah acuan yang melibatkan model lebih besar, acuan besinya saja mempunyai berat melebihi 1 tan, memerlukan mesin dan kren mengangkatnya sekiranya acuan tersebut akan digunakan untuk penghasilan kit.

Teknologi moden yang dibangunkan khas di antara kerjasama Bandai dengan Toshiba memainkan peranan besar dalam mempercepatkan proses.

Mesin ciptaan Bandai dan Toshiba mampu menghasilkan komponen plastik pelbagai warna secara serentak, tidak lagi perlu lagi melalui pelbagai proses penghasilan hanya untuk mengasingkan komponen berbeza warna.

Mesin ini juga membolehkan produk yang lebih berwarna-warni dihasilkan dengan kos lebih rendah.

Sebanyak lebih 2,000 acuan kit Gundam telah dihasilkan sehingga kini dan kesemua acuan besi yang telah diukir teliti ada disimpan di kilang Bandai yang terletak di Shizuoka, Jepun.

Hanya satu saja acuan ditamatkan penggunaannya iaitu model kit Gundam RX-78-2 pertama edisi 1980, ekoran keputusan Bandai menamatkan terus penghasilannya bagi memelihara legasi produk paling ikonik mereka.


7 Roller Coaster Paling Laju di Dunia

Tidak semua individu yang masuk ke taman tema berani untuk menaiki tunggangan roller coaster. Walau bagaimanapun, sememangnya ada sesetengah individu gemar menaiki roller coaster yang cukup menakutkankan ini kerana mereka gemarkan perasaan seronok dan "thrill" ketika menaikinya.

Roller coaster sudah lama cukup wujud dan awalnya dicipta sebagai solusi bagi penyelesaian masalah remaja. Setiap roller coaster yang ada di muka bumi ini mempunyai keunikan tersendiri, dibezakan dengan kelajuan, panjang, kecuraman dan sebagainya.

Kali ini, pihak Iluminasi ingin kongsikan pula senarai roller coaster paling lalu di dunia.

Ring Racer ialah roller coaster bertemakan Formula Satu yang  dibuka pada 31 Oktober 2013 di padang perlumbaan Nürburgring sebagai sebahagian daripada projek Nürburgring 2009. Roller coaster walau bagaimanapun telah ditutup selamanya pada 4 November 2013 kerana dianggap tidak menguntungkan.

Roller coaster ini dibina oleh S&S - Sansei dan mepunyai fungsi pelancaran pneumatik. Roller Coaster ini mampu bergerak dari 0– ke 160.0 km/j dalam masa kurang daripada 2 saat, dua kali ganda pecutan pemandu Formula 1 dalam tempoh masa yang sama.

Superman: Escape from Krypton (asalnya dikenali sebagai Superman: The Escape) ialah roller coaster keluli yang terletak di Six Flags Magic Mountain di Valencia, California.

Apabila dibuka pada tahun 1997, ia adalah roller coaster tertinggi di dunia dengan kelajuan maksimum 160 km/j. Roller coaster ini adalah antara yang pertama menggunakan teknologi Linear Synchronous Motor (LSM) untuk menggerakkan kenderaan ke kelajuan tertinggi.

Red Force ialah roller coaster keluli yang terletak di Ferrari Land dalam PortAventura World di Salou, Catalonia, Sepanyol.  Dengan ketinggian 112 meter dan kelajuan maksimum 180 km/j, Red Force ialah roller coaster tertinggi dan terpantas di Eropah setakat 2019.

Roller coaster ini dibina oleh pengeluar Switzerland, Intamin dan dibuka pada 7 April 2017. Red Force mempunyai tiga gerabak kereta setiap satu. Setiap gerabak menempatkan empat penunggang, oleh itu membolehkan 12 penunggang setiap kereta api. Red Force boleh menampung kira-kira 1,200 penunggang sejam.

Do-Dodonpa ialah roller coaster keluli yang terletak di Fuji-Q Highland di Fujiyoshida, Yamanashi, Jepun. Dihasilkan oleh S&S – Sansei Technologies, roller coaster yang dilancarkan menggunakan udara termampat untuk menggerakkan kereta apinya. Ia dibuka pada 21 Disember 2001 sebagai roller coaster terpantas di dunia dengan mencapai kelajuan tertinggi 172 km/j dalam 1.8 saat.

Tunggangan ini telah diperbaharui pada 2017, meningkatkan kelajuan dan pecutannya kepada 180 km/j dalam 1.6 saat. Pada tahun 2021, tunggangan telah ditutup selama-lamanya selepas beberapa aduan bahawa roller coaster ini berisiko menyebabkan  patah tulang penunggang yang menaikinya.

Top Thrill Dragster ialah roller coaster pemecut keluli yang terletak di Cedar Point di Sandusky, Ohio, Amerika Syarikat. Dibina oleh Intamin, ia dibuka pada tahun 2003 sebagai roller coaster tertinggi di dunia dan roller coaster litar penuh pertama yang melebihi 120 m dalam ketinggian.

Sewaktu pelancarannya pada tahun 2003, ia menjadi roller coaster terpantas di dunia dengan kelajuan maksimum 190 km/j. Kos pembinaannya pada ketika itu adalah sekitar $25 juta dan tagline yang digunakan oleh Top Thrill Dragster adalah "Race for the Sky".

Kingda Ka ialah roller coaster yang terletak di Six Flags Great Adventure di Jackson, New Jersey, Amerika Syarikat. Direka oleh Werner Stengel, Kingda Ka ialah model Accelerator Coaster dari syarikat Intamin yang dibuka sebagai roller coaster tertinggi dan terpantas di dunia pada 21 Mei 2005.

Roller coaster ini dilancarkan dengan mekanisme pelancaran hidraulik, memecut kepada 206 km/j dalam 3.5 saat. Roller coaster ini mendaki elemen menara atas utama di penghujung trek pelancaran, mencapai ketinggian 139 m sebelum jatuh 127 m dan menamatkan trek dalam 28 saat. Rekod kelajuan Kingda Ka dipecahkan oleh Formula Rossa di Ferrari World pada 2010.

Formula Rossa merupakan roller coaster yang terletak di taman tema Ferrari World Abu Dhabi, sebuah taman tema yang terletak di Abu Dhabi. Trek roller coaster ini adalah sepanjang 2.2 km (1.4 bt), meletakkannya di tempat keenam di dunia untuk roller coaster terpanjang untuk kategori keluli.

Roller coaster memecut ke kelajuan tertingginya dalam 4.9 saat menggunakan sistem pelancaran hidraulik yang menjana halaju pelepasan 240 km/j, memegang rekod roller coaster paling laju sejak November 2010. Disebabkan oleh kelajuan yang tinggi dan risiko impak dengan zarah atau serangga bawaan udara, semua penunggang dikehendaki memakai cermin mata keselamatan.


16 Mukim di Malaysia Yang Mempunyai Harga Kediaman Termurah

Isu berkenaan harga kediaman di negara kita bukanlah sesuatu isu baru.

Kelembapan ekonomi yang menyumbang kepada inflasi, menyebabkan nilai pendapatan majoriti masyarakat kita bergerak tidak seiring dengan kos sara hidup yang mengakibatkan ramai antara kita berhadapan kesukaran membeli hartanah.

Tidak ada banyak pilihan untuk kita dalam mengatasi masalah ini.

Sama ada kita memberanikan diri mengatur perbelanjaan membeli kediaman pada harga tinggi, membeli kediaman yang terpakai, sanggup duduk di kawasan yang lebih padat atau pilihan yang ramai lakukan; duduk jauh dari lokasi kerja demi memiliki kediaman sendiri.

Persoalannya - di daerah manakah kediaman paling murah terletak, di setiap negeri jika anda tidak cerewet untuk berulang-alik setiap hari? Berikut adalah 16 mukim paling rendah harga kediaman atas tanah, berdasarkan data terbaru yang diperolehi di negara kita.

Pembangunan hartanah di Perlis agak terhad. Hanya empat jenis kediaman saja dibina di negeri itu iaitu rumah jenis banglo, rumah jenis berkembar, rumah teres dan juga rumah kos rendah.

Untuk keseluruhan negeri Perlis, dilaporkan bagi tahun 2021 anda masih boleh mendapatkan rumah teres pada harga purata RM206,500. Sementara kediaman termurah di Perlis iaitu rumah kos rendah mempunyai purata RM129,286.

Kedah mempunyai pasaran hartanah yang semakin berkembang, dengan majoritinya masih berbentuk atas tanah.

Di Kedah, rumah teres paling murah boleh didapati di Kuala Muda dengan purata harga RM188,077. Bagi rumah kos rendah pula, Baling dan Pendang mencatatkan angka jualan paling rendah berbanding semua mukim.

Berpeluh juga sebenarnya tengok harga kediaman di Pulau Pinang, kan?

Dalam laporan NAPIC, mukim di Pulau Pinang dibahagikan kepada lokasinya denan Pulau Pinang Selatan mencatatkan purata harga jualan rumah teres terendah pada harga RM326,334.

Begitu juga bagi rumah kos rendah di Pulau Pinang, mukim selatan juga menawarkan harga jualan paling rendah iaitu sekitar purata RM66,357.

Batang Padang mencatatkan harga kediaman teres paling murah iaitu sekitar RM181,818 dengan Kuala Kangsar tidak ketinggalan jauh, mampu dimiliki pada harga RM191,737.

Bagi kediaman teres kos rendah pula, mukim Batang Padang turut menawarkan kediaman paling murah dengan harga yang hanya mencecah RM86,750.

Pasti ramai berdebar nak tahu di mana kediaman termurah di negeri termaju Malaysia. Mukim yang mencatatkan harga kediaman teres paling murah adalah Hulu Selangor di mana hasil kajian menunjukkan dengan hanta RM257,983 anda boleh menjadi pemilik rumah teres.

Sementara itu rumah teres kos rendah termurah di Selangor, ditawarkan di Kuala Selangor dengan harga purata RM134,000.

Di Kuala Lumpur, yang murah pun ternyata mahal jika dibandingkan dengan negeri lain. Tetapi kalau anda nak sangat tinggal di Kuala Lumpur, cuba lawati kawasan sekitar Setapak.

Di sana rumah teres masih boleh dimiliki pada purata harga RM591,180 dengan harga unit paling rendah adalah RM317,000. Rumah teres kos rendah di Kuala Lumpur pula mampu mencecah RM190,000 ke RM300,000 bergantung kepada mukim.

Jika anda memiliki kediaman beralamatkan 'Kuala Lumpur,' anda sebenarnya memiliki hartanah yang agak bernilai sebenarnya.

Semakin ramai orang berebut untuk tinggal di Putrajaya kerana sistem penduduknya yang dikatakan sangat tersusun. Pada penulis, bolehlah. Tetapi penulis merasa aneh duduk dalam kediaman tidak berpagar antara satu sama lain.

Sebuah rumah teres di Putrajaya secara puratanya dijual pada harga RM688,667. Tidak ada rumah kos rendah, tetapi ada pangsapuri kos rendah ditawarkan. Harga satu unit pangsapuri kos rendah di Putrajaya mempunyai purata harga jualan RM266,667.

Tahukah anda di mana mukim kediaman teres termurah di Pahang? Cuba teka?

Lokasi kediaman teres paling murah di Pahang terletak di Jerantut, dengan angka jualan mampu mencapai sekitar RM202,522. Selain itu Rompin juga merupakan antara kawasan berhartanah murah.

Rumah teres kos rendah di Pahang pula boleh ditemui di Bera, dengan purata nilai jualan RM96,000.

Patutlah orang Besut selalu tampak ceria-ceria. Kediaman jenis teres paling murah boleh ditemui di mukim tersebut, dijual dengan harga purata RM239,607.

Begitulah juga dengan rumah teres kos rendah di Besut yang mempunyai harga purata terendah dalam negeri Terengganu, dijual pada harga RM73,600.

Mukim Tanah Merah menjadi lokasi di mana kediaman jenis teres termurah masih boleh dibeli di Kelantan, secara puratanya dijual pada nilai RM165,143.

Sementara itu data berkenaan projek perumahan kos rendah di Kelantan kurang lengkap, dengan hanya beberapa mukim menyumbangkan data.

Di antara Bachok, Gua Musang, Kota Bharu, Kuala Krai dan Pasir Mas, Bachok dan Kuala Krai menawarkan harga rumah teres kos rendah termurah di antara RM80,000 ke RM84,667.

Beberapa buah mukim di Negeri Sembilan menawarkan kediaman teres pada harga berpatutan, dengan tiga mukim iaitu Tampin, Jempol dan Jelebu memberikan pilihan pada harga purata RM212,975 ke RM219,500.

Ramai kawan penulis duduk di Jelebu, tetapi bekerja di Seremban. Mereka kata dekat. Entahlah. Dekat la kot agaknya?

Bagi kediaman teres kos rendah pula, Jempol mempunyai tawaran harga terendah dengan purata harga RM84,286 jika dibandingkan dengan mukim-mukim lain di sana.

Ramai orang kata rumah di Melaka masih berpatutan harganya. Betul ke? Rumah teres di Melaka khasnya di mukim Jasin masih mampu dimiliki pada harga RM209,324.

Sementara itu bagi kediaman teres kos rendah pula, mukim sama iaitu Jasin menawarkan harga purata RM87,485 untuk satu unit. Best ke duduk Jasin?

Kalau best penulis ingat nak beli jugalah satu unit di sana.

Sama seperti Kuala Lumpur, Pulau Pinang dan Selangor, harga kediaman di Johor memang duduk di satu takuk berbeza. Tetapi secara puratanya tidaklah menyamai tiga negeri yang penulis sebutkan itu kecuali di kawasan-kawasan bandar.

Kawasan Segamat mencatatkan purata harga jualan paling rendah dengan harga jualan sekitar RM235,781. sementara bagi teres kos rendah pula, Segamat juga memegang rekod paling berbaloi dengan harga purata jualan hanya RM59,111. Tak tahulah bagaimana agaknya rupa unit berharga sedemikian.

Adakah harga kediaman atas tanah di Wilayah Persekutuan Labuan berpatutan berbanding Sabah?

Berdasarkan kajian yang dijalankan, didapati secara puratanya harga kediaman jenis teres di Labuan mempunyai harga yang agak tinggi sekitar RM410,375. Sementara itu bagi rumah teres kos rendah, tidak ada data disediakan.

Berbeza dengan Labuan, harga kediaman di Sabah boleh dikatakan berada dalam kategori yang jauh lebih rendah kadarnya.

Di Sabah, beberapa buah mukim menunjukkan purata harga di bawah RM300,000 bagi unit kediaman teres seperti Kota Marudu, Tenom, Kudat dan Ranau, dengan Kudat mencatatkan harga purata terendah iaitu RM281,972.

Bagi kediaman kos rendah pula, tidak banyak data dapat dikumpulkan dengan hanya 6 mukim memberikan angka harga yang diperolehi. Dua mukim iaitu Tawau dan Papar mencatatkan kadar harga termurah iaitu RM198,833 dan RM170,000 harga purata seunit.

Negeri terakhir dalam senarai, Sarawak mempunyai beberapa buah mukim di mana purata harga satu unit kediaman teres masih boleh diperolehi bawah harga RM300,000. Mukim yang disenaraikan adalah Betong, Limbang, Miri dan Sri Aman.

Sama seperti Sabah, data untuk kadar harga teres kos rendah di Sarawak juga menunjukkan bukan semua mukim membekalkan data. Mukim seperti Kapit dan Sarikei mencatatkan purata harga paling murah iaitu RM158,000 bagi Kapit, dengan Sarikei menawarkan harga purata RM143,667.


7 Fakta Menarik Mengenai Cuaca di Seluruh Dunia

Cuaca adalah gabungan peristiwa yang berlaku setiap hari di atmosfera kita. Keadaan cuaca adalah berbeza di bahagian yang berlainan di dunia dan ia berubah mengikut minit, jam, hari dan minggu.

Kebanyakan cuaca berlaku di troposfera iaitu bahagian atmosfera Bumi yang paling hampir dengan tanah. Seperti yang diketahui ramai, Malaysia terletak berhampiran khatulistiwa. Ini menjadikan Malaysia dikategorikan sebagai negara khatulistiwa dan mempunyai iklim yang panas dan lembap sepanjang tahun.

Sebenarnya, banyak lagi fakta dan kejadian cuaca yang menarik di bahagian lain di dunia yang mungkin tidak diketahui ramai. Berikut adalah beberapa fakta menarik mengenai cuaca di seluruh dunia.

Anda mungkin pernah merasai tiupan angin yang kuat sebelum turunnya hujan lebat. Namun, ia mungkin tidak setanding dengan tiupan angin yang direkodkan pada tahun 1996 ini.

Pada tahun 1996, fenomena taufan tropika yang dinamakan Taufan Olivia melanda pantai Pulau Barrow, Australia, dengan kekuatan luar biasa. Menurut The Weather Channel, taufan itu menghasilkan lima tiupan angin kuat sehingga mencecah kelajuan 408 km/jam.

Angin daripada Taufan Olivia itu telah memecahkan rekod sebelumnya iaitu tiupan angin selaju 371 km/jam yang direkodkan di Mount Washington, New Hamshire, pada tahun 1934.

Benua Eropah telah mengalami musim kering dan panas melampau sejak tahun 2015 sehingga menyebabkan berlakunya kemarau besar. Perubahan cuaca ekstrem ini bertambah teruk dari tahun ke tahun dan ia adalah terburuk dalam tempoh 2,100 tahun.

Para penyelidik dari Universiti Cambridge telah melakukan penyelidikan dengan melihat isotop pada gelang pokok Oak Eropah lama yang terbentuk selama beribu-ribu tahun untuk menentukan punca kemarau ini.

Hasil penelitian, mereka mendapati bahawa musim kemarau yang berlaku adalah berpunca daripada perubahan iklim yang disebabkan oleh manusia dan pergeseran dalam jet stream (jalur sempit angin kencang yang biasanya bertiup dari barat ke timur di seluruh dunia).

Jangan khuatir, bunga mawar merah kesayangan anda tidak akan bertukar warna dalam masa semalaman. Walau bagaimanapun, peningkatan sinaran UV akibat lapisan ozon yang semakin merosot sejak beberapa dekad yang lalu telah menyebabkan bunga di seluruh dunia berubah.

Dalam kajian pada tahun 2020 yang dijalankan oleh Clemson University, South Carolina, mereka mendapati bahawa pigmentasi UV dalam bunga telah meningkat dari semasa ke semasa dan menyebabkan degradasi terhadap debunga tumbuhan itu.

Walaupun manusia tidak dapat melihat perubahan ketara warna bunga dengan mata kasar, ia adalah masalah besar bagi pendebunga seperti lebah yang tertarik dengan warna terang yang dihasilkan oleh bunga.

Mereka yang tinggal di negara beriklim sejuk mungkin sudah biasa dengan angin kencang, udara sejuk atau salji. Namun, musim sejuk yang biasa ini bukanlah apa-apa jika dibandingkan dengan hari paling sejuk yang pernah direkodkan.

Hari yang paling sejuk dalam sejarah telah direkodkan di Antartika dalam satu penyelidikan antara tahun 2004-2016 iaitu serendah -97.7 darjah selsius.

Hanya beberapa sedutan udara dalam suhu seperti itu akan menyebabkan pendarahan dalam paru-paru anda dan boleh menyebabkan kematian.

Ribut pasir berlaku apabila angin begitu kuat sehingga dapat mengangkat butiran pasir dari tanah dan meniupnya ke udara. Ia paling kerap berlaku di kawasan berpasir seperti padang pasir Gurun Sahara.

Ribut pasir yang biasanya berlaku ketika musim panas atau kemarau ini boleh berlaku dengan cepat tanpa banyak amaran. Kelajuan angin serendah 40 km/jam sahaja sudah boleh mencetuskan ribut pasir.

Pada pertengahan 2021, ribut pasir di wilayah Gansu di barat laut China setinggi 100 meter telah menelan seluruh bandar Dunhuang dalam masa hanya beberapa minit sahaja.

Waterspout atau pancuran air adalah lajur udara yang berputar di atas air seperti di lautan. Pancuran air terbahagi kepada dua kategori iaitu pancuran air cuaca cerah dan pancuran air tornadik.

Pancuran air tornadik adalah puting beliung yang terbentuk di atas air atau bergerak dari darat ke air. Ia mempunyai ciri-ciri yang sama seperti puting beliung di darat.

Fenomena pancuran air di laut boleh menyebabkan hidupan laut seperti ikan terangkat ke udara dan jatuh seperti air hujan.

Pada tahun 1683-1684, cuaca sejuk yang ekstrem melanda di seluruh England dan dilaporkan yang terburuk dalam sejarah. Kejadian itu dikenali sebagai The Great Frost of 1683-84.

Ketika itu, dilaporkan bahawa Sungai Thames yang terletak di London membeku sehingga kedalaman satu kaki dalam selama dua bulan lamanya.

Keadaan sungai membeku turut dilaporkan di seluruh England sehingga menyebabkan orang ramai mengadakan pelbagai pesta dan aktiviti di atas sungai.


Misteri Kehilangan Sekumpulan Atlet Sri Lanka di Jerman Pada 2004

Sejak sekian lamanya, pihak berkuasa sukan Sri Lanka mempunyai masalah yang mungkin kedengaran pelik. Atlet mereka ramai yang secara tiba-tiba menghilangkan diri. Para atlet ini dihantar bertanding di negara luar untuk mengambil bahagian dalam acara sukan, kemudian segera melarikan diri.

Biasanya, atlet ini akan pergi ke Itali, di mana mereka akhirnya akan bekerja di kedar membuat pizza atau bekerja di kedai runcit. Malah, kes atlet-atlet mereka melarikan diri semasa kejohanan antarabangsa adalah masalah besar.

Barisan pelakon dalam filem "Machan" yang mengisahkan semula kes kehilangan pasukan bola baling Sri Lanka

Semasa acara sukan 1993 di Kanada, hanya seorang daripada 11 ahli pasukan Sri Lanka pulang ke rumah. Selebihnya, termasuk beberapa ahli Persekutuan Gusti Sri Lanka, hilang begitu sahaja.

Pada tahun 2007, seorang jurulatih yang mengambil bahagian dalam acara latihan antarabangsa yang ditaja oleh Majlis Olimpik Antarabangsa hilang di Itali. Semasa Sukan Asia 2014 di Korea Selatan, seorang pemain hoki dan pemain bola tampar pantai telah hilang.

Tetapi salah satu daripada kes  yang paling terkenal telah dilaporkan pada tahun 2004, apabila seluruh pasukan bola baling Sri Lanka hilang di Jerman. Benar, keseluruhan atlet yang didaftarkan untuk bertanding tiba-tiba lesap kesemuanya dan langsung tidak beraksi dalam pertandingan tersebut.

Pada tahun 2003, Program Pertukaran Sukan Asia-Jerman (AGSEP), sebuah organisasi yang menjalankan acara sukan dan pertukaran antarabangsa antara pasukan sukan Sri Lanka dan Eropah, menerima panggilan daripada pengarah di Kementerian Sukan Sri Lanka tentang rancangan menganjurkan perlawanan pameran bola baling dengan pasukan kebangsaan Jerman.

Bola baling jarang dimainkan di Sri Lanka dan oleh itu Kementerian Sukan Sri Lanka mengupah jurulatih bola baling bernama Athula Wijenayaka untuk melatih sekumpulan individu lelaki dan mnubuhkan sebuah pasukan bola baling untuk tujuan tersebut.

Pada mulanya, pasukan bola baling Jerman akan datang ke Sri Lanka untuk perlawanan persahabatan di Minuwangoda, sebuah bandar di sebelah barat pulau itu. Kemudian, pasukan Sri Lanka akan terbang ke Jerman, untuk kejohanan 10 perlawanan.

Wijenayaka hanya mempunyai beberapa minggu untuk menyediakan pemain Sri Lanka untuk perlawanan persahabatan mereka dengan Jerman. Latihan diadakan beberapa kali seminggu, di mana para pemain mempelajari asas permainan tersebut.

Tiada seorang pun daripada mereka mempunyai pengalaman bola baling, tetapi mereka tidak perlu untuk menjadi hebat dalam permainan. Mereka hanya perlu kelihatan seperti mereka tahu apa yang mereka lakukan.

Seorang pemain yang turut melarikan diri dan hanya mahu dikenali sebagai Chandana yang berusia 28 tahun pertama kali mendengar tentang "skim" itu pada tahun 2002 daripada abangnya yang sudah tinggal di Itali. Abangnya berjanji akan membayar perbelanjaan untuk membawa Chandana ke Itali.

Sebaik sahaja Chandana mendapat pekerjaan, dia perlu membayar balik kepada abangnya. Apa yang dia perlu lakukan ialah belajar bermain bola baling. Chandana tidak pernah bermain bola baling sebelum ini, tetapi dia bermain bola tampar di sekolah menengah.

Jadi ia tidak mengambil masa yang lama untuk dia mempelajari asas bola baling - Dua separuh masa 30 minit, seorang pemain boleh berlari tiga langkah tanpa menggelecek bola dan menjaringkan gol. Itu sahaja yang Chandana perlu ingat.

Pada perlawanan pameran itu, pasukan bola baling Jerman membelasah pasukan tuan rumah 36 berbalas 2. Walaupun persembahan yang menyedihkan, Dietmar Doering, pengasas AGSEP, dan pegawai Jerman menjemput pasukan Sri Lanka ke Jerman untuk kejohanan bola baling di sana.

Beberapa minggu kemudian, pasukan Sri Lanka yang terdiri daripada 23 anggota tiba di Wittislingen, sebuah bandar di selatan Jerman, pada sebelah petang sebelum kejohanan ditetapkan untuk bermula. Mereka mengambil kesempatan itu untuk keluar bersiar-siar.

Kemudian mereka bertemu dengan Datuk Bandar bandar itu, mengambil gambar dan makan malam dengan pemain lain dari Jerman. Mereka mengambil kesempatan itu untuk berseronok dengan menyanyi dan menari bersama-sama.

Pada perlawanan pertama, pasukan itu dibelasah lagi. Kali ini, Sri Lanka tidak memperoleh satu mata pun. Pada malam itu, pasukan Sri Lanka sekali lagi dijemput untuk makan malam dan mereka turut menyanyi bersama dan meraikan malam itu.

Pada pukul 5 pagi, sebelum subuh, pasukan itu keluar dari bilik hotel mereka dengan hanya membawa beberapa pakaian dan keperluan lain. Mereka meninggalkan nota, berterima kasih kepada orang Jerman atas layanan mereka. "Kami akan ke Perancis," tulisan dalam nota tersebut.

Sebenarnya, mereka semua akan ke Itali. "Kami tahu daripada saudara-mara dan rakan-rakan kami, sebaik sahaja kami tiba di Itali, tiada cara untuk menghantar kami pulang," kata Chandana. “Orang Itali sangat mesra, dan mereka suka kami bekerja di restoran mereka.

Selain itu, orang Sri Lanka di Itali tidak mempunyai masalah dengan polis. Mereka tidak terlibat dalam dadah atau sebarang aktiviti jenayah lain di sana dan disebabkan itulah ramai orang Sri Lanka bertindak melarikan diri ke sana atas tujuan untuk mencari pekerjaan yang lebih baik di sana.

Apabila kes sebegini terjadi, pihak media segera mempersoalkan adakah Dietmar Doering pengasas AGSEP dalang di sebalik rancangan menghilangkan diri ini. Akhbar Fox News malah mendakwa bahawa pasukan bola baling itu penuh dengan pengganas Tamil yang telah diseludup ke Jerman.

Apabila pihak media menghubungi Kementerian Sukan Sri Lanka, mereka menjawab  bahawa bola baling jarang dimainkan di Sri Lanka dan pembentukan pasukan kebangsaan bagi sukan itu adalah misteri. Sejurus selepas kejadian itu, kedutaan Jerman menyenaraihitamkan AGSEP daripada menyertai acara sukan di negara itu lagi.

Dalam tempoh sedekad, lebih separuh daripada 23 pemain bola baling Sri Lanka telah pulang semula ke tanah air. Chandana yang mendedahkan mengenai kisah ini mengatakan dia kembali selepas enam bulan kerana anaknya sakit. Dia juga mengatakan tidak berjaya mendapatkan pekerjaan seperti yang telah dijanjikan.


5 Spesis Haiwan Yang Telah Dipatenkan

Memfailkan paten adalah salah satu cara untuk melindungi idea atau ciptaan kita daripada ditiru atau diciplak orang lain, terutamanya pesaing. Ada juga individu yang memfailkan paten demi wang dimana mereka boleh memperolehi royalti dengan menyewakan idea/ciptaan yang dipatenkan tersebut.

Mungkin ada yang menganggap bahawa sesuatu hidupan tidak boleh dipatenkan memandangkan ianya bukan "diciptakan" oleh manusia. Kenyataan ini kurang tepat sebenarnya.

Tidak lama dahulu kami pernah menulis mengenai OncoMouse, spesis tikus baru yang dipatenkan dimana tikus ini mempunyai genetik khas yang diubahsuai, menjadikannya sesuai untuk kajian sains. Kali ini, mari lihat senarai 5 haiwan yang telah dipatenkan.

OncoMouse adalah haiwan pertama yang dipatenkan di dunia. Dicipta untuk mengkaji pembentukan dan rawatan kanser pada manusia, Universiti Harvard telah diberikan paten pada April 1988 untuk OncoMouse yang diklasifikasikan sebagai "Mammal Transgenik Bukan Manusia".

Kemudian, Harvard melesenkannya kepada syarikat kimia DuPont, yang telah terlibat dalam pembangunannya. Paten itu mencetuskan beberapa kontroversi di kalangan aktivis hak asasi haiwan yang mempersoalkan moraliti mematenkan makhluk hidup.

Dolly adalah mamalia pertama di dunia yang dihasilkan melalui teknik pengklonan. Kebiasaannya haiwan seperti ini terhasil daripada telur yang disenyawakan, namun berlainan dengan Dolly dimana DNAnya diambil daripada sel biri-biri lain. Pengklonan Dolly membuktikan bahawa organisma klon boleh dihasilkan daripada sel matang daripada bahagian badan tertentu.

Dolly telah diklon pada tahun 1996 dan menjalani kehidupan seperti biasa sehingga mati pada tahun 2003. Penyelidik dari Institut Roslin yang melakukan pengklonan cuba mempatenkan Dolly, anak-anaknya, dan proses pengklonannya. Bagaimanapun, institut itu hanya dibenarkan mempatenkan proses yang digunakan dalam pengklonan Dolly.

Spesies baharu bakteria yang memakan tumpahan minyak, bakteria Pseudomonas ialah makhluk pertama yang diubah suai secara genetik pernah dipatenkan. Ia dibuat dengan memasukkan ke dalam satu spesies DNA daripada empat spesies bakteria pemakan tumpahan minyak dalam genus Pseudomonas.

Banyak organisma kejuruteraan genetik lain telah dipatenkan sejak itu. Keupayaan untuk mengubah genom organisma mempunyai manfaat perubatan, perindustrian dan alam sekitar yang besar, tetapi ia masih kekal kontroversi terutamanya dalam bidang pertanian.

Ini adalah salmon pertama yang dipatenkan dan diubah suai secara genetik yang telah diluluskan oleh FDA untuk pengeluaran dan penggunaan komersial. Produk AquaBounty Technologies ini dibuat dengan menambahkan gen pada salmon Atlantik dari Chinook Pasifik dan pout lautan.

Hasilnya ialah salmon yang tumbuh dua kali lebih cepat daripada salmon biasa. Dengan salmon AquAdvantage, berat pasaran sekitar 2-3kg boleh dicapai dalam 18 - 24 bulan, berbanding tiga tahun.

GloFish ialah haiwan peliharaan diubah suai genetik pertama di dunia. Ia adalah ikan yang dipatenkan yang bercahaya di bawah cahaya ultraungu. Pada mulanya, GloFish tidak dibuat sebagai haiwan peliharaan tetapi sebagai sejenis instrumen biologi untuk mengesan pencemaran air.

GloFish pertama dibuat oleh saintis Singapura yang mahukan ikan yang bercahaya apabila air yang mereka diami tercemar. Hak untuk GloFish dimiliki oleh Spectrum Brands, Inc., yang membeli GloFish daripada Yorktown Technologies, pembangun asal GloFish, pada Mei 2017.Kredit:


Kronologi Krisis Pergolakan Antara Rusia-Ukraine

Keadaan di Ukraine ketika ini semakin tegang apabila 100,000 tentera negara jiran mereka iaitu Rusia berada di sempadan negara itu. Pemimpin dunia pula dilihat terbang masuk dan keluar dari ibu negeri Kyiv, berharap dapat mencapai penyelesaian kepada krisis pencerobohan Rusia.

Situasi ini adalah yang paling getir dalam sejarah 30 tahun Ukraine yang terperangkap dalam persengketaan antara Rusia dan Amerika Syarikat serta sekutu Eropahnya. Ukraine yang dilihat membelakangi Rusia dan menyokong perikatan Barat seperti NATO dan Kesatuan Eropah kini berhadapan dengan ujian terbesar mereka.

Berikut adalah garis masa bagaimana Ukraine berada dalam keadaan getir pada hari ini.

Protes anti-komunis melanda Eropah Tengah dan Timur yang bermula di Poland sehingga ke seluruh negara Kesatuan Soviet. Pada Januari 1990, lebih daripada 400,000 rakyat Ukraine berganding bahu berpegangan tangan membentuk human chain sepanjang 400 batu sambil mengibarkan bendera kuning biru yang telah diharamkan pemerintah Soviet.

Malah, pihak berkuasa Ukraine yang baru juga memanggil semula tentera mereka yang menyertai Kesatuan Soviet dan mengundi untuk menutup loji nuklear di Chernobyl yang terletak di utara negara itu.

Pada 24 Ogos 1991, parlimen Ukraine mengisytiharkan kemerdekaan mereka buat kali kedua dan meraikan tarikh itu sebagai Hari Kemerdekaan mereka. Kesatuan Soviet dibubarkan pada 26 Disember tahun yang sama dan pada tahun 1992, Ukraine mula menjalinkan hubungan rasmi dengan NATO walaupun belum menyertai perikatan itu.

Selepas kejatuhan Kesatuan Soviet, Ukraine ditinggalkan dengan simpanan nuklear ketiga terbesar di dunia. Melalui perjanjian yang dipanggil Memorandum Budapest, Ukraine bersetuju untuk menukar semua senjata nuklear sebagai jaminan perdamaian antara tiga penandatangan bersama iaitu A.S, UK dan Rusia.

Dari tahun 1994 hingga 2004, Presiden Leonid Kuchma berjaya membantu peralihan Ukraine daripada sebuah republik Soviet kepada negara kapitalis dengan menswastakan perniagaan dan menambah baik peluang ekonomi antarabangsa.

Pilihan raya presiden untuk menggantikan Kuchma diadakan di antara Viktor Yanukovych (dipilih oleh Leonid Kuchma sendiri) dan disokong oleh Presiden Rusia Vladimir Putin, menentang pemimpin pembangkang yang popular dan pro-demokrasi iaitu Viktor Yushchenko.

Ketika penghujung kempen pilihan raya, Yushchenko tiba-tiba jatuh sakit dan disahkan oleh doktor bahawa dia telah diracun. Vkctor Yanukovych memenangi pilihan raya itu walaupun dituduh melakukan penipuan. Rakyat Ukraine mengadakan bantahan secara besar-besaran yang dikenali sebagai Orange Revolution.

Setelah melakukan pengundian buat kali ketiga, Viktor Yushchenko memperolehi kemenangan dan menjadi Presiden Ukraine ketiga setelah negara itu bebas daripada Kesatuan Soviet.

Pada tahun 2008, Presiden Yushchenko dan Perdana Menteri Tymoshenko telah memohon agar Ukraine menjadi anggota pertubuhan NATO. Presiden Amerika Syarikat ketika itu, George W. Bush, menyokong pernyertaan Ukraine tetapi Perancis dan Jerman menolak setelah Rusia menyatakan ketidakpuasan hati dengan tindakan itu.

Pada 1 Januari 2009, syarikat gas asli milik kerajaan Rusia iaitu Gazprom tiba-tiba berhenti mengepam gas ke Ukraine setelah rundingan mengenai harga bahan mentah itu gagal. Bahkan, beberapa negara Eropah lain yang bergantung pada saluran paip melalui Ukraine turut terjejas berikutan krisis itu.

Krisis itu selesai setelah Perdana Menteri Tymoshenko membuat rundingan baru dengan Vladimir Putin dan gas kembali disalurkan pada 20 Januari tahun yang sama.

Viktor Yanukovych yang kalah pada 2004 telah memenangi pilihan raya presiden pada tahun 2010 dan dilantik menjadi presiden Ukraine yang baru. Dia menyatakan bahawa Ukraine perlu menjadi 'negara berkecuali' dan bekerjasama dengan kedua-dua pihak iaitu Rusia dan Barat.

Pada tahun 2011, Yanukovych telah menyiasat bekas Perdana Menteri Tymoshenko atas tuduhan salah guna kuasa dalam rundingan krisis gas dengan Rusia. Tymosheko didapati bersalah dan dihukum penjara selama tujuh tahun dan keputusan itu dilihat Barat sebagai penyalahgunaan kuasa oleh Yanukovych.

Pada tahun 2014, Yanukovych tidak mahu menandatangani perjanjian dengan Kesatuan Eropah dengan alasan mendapat tekanan daripada Rusia. Keputusan itu mencetuskan bantahan besar-besaran sejak Orange Revolution.

Atas arahan Yanukovych, pihak berkuasa mula menyerang penunjuk perasaan yang berhimpun di Maidan Square dan bangunan kerajaan sehingga menyebabkan lebih 100 orang terkorban. Sementara itu, Yanukovych melarikan diri ke Rusia.

Keadaan itu menyebabkan parlimen Ukraine menyingkirkan Yanukovych sebagai presiden dan menubuhkan kerajaan interim. Mereka memaklumkan akan menandatangani perjanjian Kesatuan Eropah dan membebaskan bekas Perdana Menteri Tymoshenko dari penjara.

Rusia menganggap perubahan itu sebagai rampasan kuasa haram. Hampir serta-merta, pasukan bersenjata muncul di semenanjung Crimea yang merupakan salah satu sempadan Ukraine-Rusia. Putin pada mulanya menafikan mereka adalah tentera Rusia tetapi kemudian mengakuinya.

Setelah ditawan tentera Rusia, perlimen Crimea mengundi untuk berpisah dari Ukraine dan menyertai Rusia. Putin memuktamadkan pengilhakan Crimea dalam pengumuman pada 18 Mac 2014 kepada parlimen Rusia.

Sebagai tindak balas, A.S dan sekutu di Eropah mengenakan sekatan ke atas Rusia dan tidak mengiktiraf pengilhakan Crimea. Ia adalah satu-satunya perubahan sempadan negara Eropah sejak Perang Dunia II.

Sejak itu, ketegangan antara Ukraine-Rusia semakin meningkat. Pertempuran antara tentera Rusia dan Ukraine berlaku sehingga ke hari ini terutamanya di wilayah Donbas. Walaupun beberapa perjanjian damai telah dibuat, ia tidak dapat menghentikan keganasan yang berlaku.

Rusia juga berterusan menyerang Ukraine dalam beberapa siri serangan siber termasuklah ke atas grid kuasa pada 2016 dan 2017 sehingga menyebabkan blackout besar-besaran. Serangan siber dari Rusia masih berterusan sehingga hari ini.

Rusia menghantar kira-kira 100,000 tentera ke sempadan Ukraine kononnya untuk latihan tentera. Presiden Volodymyr Zelensky yang dilantik pada 2019 menggesa NATO untuk menerima keahlian Ukraine sebagai ahli persatuan itu.

Presiden Ukraine yang terkini, Volodymyr Zelensky, adalah seorang bekas pelakon dan pelawak

Walaupun Presiden A.S iaitu Joe Biden komited menyokong Ukraine dan mengutuk serangan Rusia tetapi dia berulang kali mendakwa bahawa negara itu belum mempunyai kelayakan yang cukup untuk menyertai NATO.

Pada Disember 2021, Presiden Biden melalui panggilan telefon bersama Putin menggesa agar Rusia tidak menyerang Ukraine dan memberi amakan akan ada 'kesan' jika ia diteruskan. Sementara itu, Putin pula meminta agar NATO mengharamkan Ukraine daripada menjadi ahli mereka jika mahu tentera Rusia berundur.

Januari 2022: Pemimpin dan diplomat dari A.S, Rusia dan negara Eropah bertemu berulang kali untuk mengelakkan krisis. Pada awal Januari, Timbalan Menteri Luar Rusia, Sergei Ryabkov, memberitahu bahawa Rusia tidak mempunyai rancangan untuk menyerang Ukraine.

Namun, ketegangan yang masih tinggi menyebabkan pihak kerajaan mengarahkan kakitangan semua kedutaan meninggalkan Ukraine pada 23 Januari. Pada keesokan harinya, NATO telah menempatkan pasukannya termasuk tentera A.S seramai 8,500 orang.

Presiden Rusia, Vladimir Putin (kiri) dan Presiden Perancis, Emmanuel Macron

Februari 2022: Presiden Perancis, Emmanuel Macron, dan Chanselor Jerman, Olaf Scholz, telah mengembara ke Moscow dan Kyiv untuk berunding. Sementara itu Presiden Joe Biden menambah lagi 1,000 tentera di Romania dan 2,000 tentera di Poland.

Pada 10 Februari, Rusia dan Belarus menempatkan kira-kira 30,000 lagi tentera di sepanjang sempadan utara Ukraine bagi tujuan latihan.

Pada keesokan harinya pada 11 Februari, A.S dan U.K menggesa rakyatnya di Ukraine untuk meninggalkan negara itu dan tidak akan menghantar sebarang bantuan menyelamat sekiranya tercetusnya peperangan.


5 Benda Normal Yang Buat Kita Rasa Bersalah Walaupun Wajar Dilakukan

Bagi sesetengah individu, perasaan bersalah merupakan satu perkara yang menghantui hidup mereka.

Ada perkara yang kita lakukan walaupun sepatutnya tidak menimbulkan rasa kurang senang, akan menjadi perbuatan yang mampu membuatkan kita dibebani rasa bersalah, yang ada masanya boleh bertukar menjadi penyesalan.

Ada lima perkara normal yang sepatutnya tidak menjadi isu pada pandangan penulis jika dilakukan, tetapi sering menyebabkan ramai di luar sana rasa tertekan - walaupun sebenarnya apa yang kita lakukan itu benar-benar halal atau boleh kita lakukan.

Pernah tak anda ke kedai nak beli satu barang saja, tetapi disebabkan dalam dompet ada not RM50 atau RM100 - anda ambil barangan tambahan yang tak dirancang pun untuk membelinya?

Kami yakin ramai di sana mempunyai perasaan sama apabila berhadapan situasi sebegini, apatah lagi apabila melibatkan peniaga tepi jalan seperti gerai kuih atau makanan ringan. Beli kuih RM2, bayar dengan RM50. Mulalah rasa bersalah.

Kemudian makcik kuih itu bersusah payah pergi tanya gerai-gerai sebelah ada tak duit tukar. Kita pun mula terdetik simpati, rasa menyesal tak ambil kuih lebih kerana menyusahkan dia.

Bagus jika anda ada rasa simpati itu. Dalam masa yang sama, peniaga juga haruslah berusaha menyediakan wang tukar kerana apabila peniaga ni tak sediakan duit tukar, menunjukkan seolah-olah dia tak bersedia dan tak serius meniaga.

Ada ketika hujan lebat, rasa malas nak masak atau keluar beli makanan menjelma jadi penulis gemar memesan pizza.

Bila nak buat pesanan tu, terfikir jugalah rasa kesian kepada rider delivery pizza perlu menempuh hujan. Apa agaknya perasaan dia terpaksa meredah hujan lebat, hanya kerana nak menghantar makan malam kita?

Disebabkan hujan lebat jugalah penghantar tadi sampai lambat, melebihi masa yang dijanjikan.

Dengan basah kuyup dan tangan terketar-ketar, dia menghulurkan pizza sambil memohon maaf. Kita pun dengan muka 'segan tapi mahu' tanya pada dia "bang, sampai lambat ni. Kupon pizza percuma ada dapat kan?"

Kalau tak tanya, tak dapat kupon. Tanya, diserang rasa bersalah bertalu-talu. Seolah-olah kita tak ada rasa malu walaupun kita tahu dia tak rugi pun bila perlu serahkan kupon.

Salah satu perbuatan betul yang ramai orang segan-segan nak buat adalah minta hutang. Lagilah kalau hutang kita tu melibatkan orang yang susah.

Ada kenalan penulis setiap kali tiba awal bulan dia runsing, kerana diserang rasa segan nak minta sewa dari penyewa rumah dia - sepasang suami isteri agak berusia dengan pendapatan tak berapa tinggi.

Lebih memburukkan keadaan, penyewa dia tu jenis penyewa yang memang tuan rumah kena minta barulah duit akan dikeluarkan. Bab minta duit ni, memang payah kan?

Ada kawan-kawan kita bila dia susah, kita tolong. Tetapi bab nak membayarnya tu, liat sungguh!  Kita nak minta pun segan, manalah tahu dia masih dalam kesusahan.

Tetapi pinjam dah dekat lebih setahun. Gambar-gambar bercuti dengan keluarga, dia dah muat naik ke media sosial. Rajin pula tayang telefon baru tukar. Yang memberi pinjam pening macam mana nak minta duit hutang semula, rasa susah hati takut cara meminta tu boleh jadi terkasar bahasa.

Kadang-kadang bila penulis makan di kedai, datanglah kanak-kanak atau makcik-makcik tua menjual keropok, makanan ringan dan sebagainya.

Ada masa apa yang mereka jual tu menarik. Ada masanya juga barangan yang mereka pikul tu tak berapa menawan hati. Jadi kita pun terpaksalah mengangkat tangan menyampaikan isyarat 'tak apalah, terima kasih' kepada mereka yang hadir.

Mereka pun beredar dari meja kita, mencuba nasib dari satu meja ke satu meja lain. Semua dengan hasil serupa yang menghasilkan muka sedih serta kecewa.

Rasa kesian dan simpati mula terdetik di hati, kita mula diserang bermacam persoalan sendiri yang mempertikaikan apa yang telah kita lakukan sebelum tu.

Nak elak rasa bersalah, kita pun panggil semula makcik atau kanak-kanak tadi beli satu barangan yang mereka jual dan bawa pulang. 3 bulan kemudian, barangan yang kita beli itupun kita buang kerana tak pernah berusik pun, disebabkan kita membeli bukan kerana ada keperluan.

Zaman sekarang zaman media sosial. Ramai sungguh orang berlumba-lumba nak tunjuk kerja-kerja amal yang mereka lakukan.

Anda tahu tak apa kesan perkongsian anda kepada ramai orang di luar sana? Mereka yang terlebih sensitif macam penulis ni, akan mula merasa diri sendiri lemah, tak cukup membantu, tak cukup ringan tangan dalam melakukan kerja-kerja sukarelawan seperti anda. Serius lah ni.

Anda mungkin merasakan perkongsian anda memberikan inspirasi kepada orang lain tetapi penulis yakin, kesan sebaliknya yang kerap berlaku. Lebih ramai orang akan menilai diri sendiri sebagai tidak lengkap, hanya kerana ramai tak terdaya melakukan kerja sukarelawan.

Ada orang yang dapat menggunakan masanya untuk membantu orang lain disebabkan komitmennya yang lebih rendah, sementara ada orang yang komitmennya harus difokuskan dalam urusan peribadi atau keluarga.

Lagipun, semua kerja itu kerja SUKARELA. Jadi kenapalah bila kita tak dapat sertai gerak kerja sukarelawan ni, seolah-olah ada mata yang menilai pilihan kita pula.

Ada juga yang giat sangat sukarelanya, boleh pula memandang rendah orang yang tak nak buat kerja-kerja macam dia. Golongan sebegini memang senang saja nak cam.

Dia selalu rajin ajak kawan-kawan turun padang, bantu orang ramai sebagai sukarelawan. Bila kawan-kawan dia tak nak datang, dia boleh pula tarik muka masam dan meluahkan rasa kekecewaan kenapa ajakan dia tak dapat sambutan.


5 Selebriti Malaysia Yang Sebenarnya Seorang Rocker

Bakat semulajadi seseorang dalam seni, ada masanya tidak terhad kepada satu atau dua bidang semata-mata.

Bagi sesetengah individu berbakat dalam bidang muzik, menyertai gerakan muzik bawah tanah atau underground merupakan antara pilihan yang ada, menjadi tapak pelancaran kepada karier lebih besar dalam bidang seni atau lain-lain bidang.

Untuk lima individu di bawah - karier mereka telah berkembang sehingga terkenal dalam arus perdana, tetapi realitinya kelima-limanya bermula dari akar umbi mereka sebagai pemuzik underground yang sering dipandang hina arus perdana industri hiburan negara kita.

Rashidi Ishak merupakan salah satu nama yang cukup digilai gadis tempatan, ekoran karier beliau sebagai peragawan kepada jenama terkenal Levi's.

Dalam masa sama, Rashidi juga bergerak bersama kugiran Dead Mushroom yang cukup terkenal dalam sirkit bawah tanah - ekoran aksi lincah mereka di atas pentas. Dead Mushroom cukup popular dengan lagu utama mereka 'Read My Mind' yang menjadi antara lagu klasik, masih segar diputarkan sehingga sekarang.

Selepas mula berjinak-jinak dengan industri filem dan drama, Rashidi Ishak akhirnya memilih untuk memfokuskan karier dalam bidang lakonan. Dia pernah dicalonkan dalam kategori pelakon terbaik Festival Filem Malaysia 2001 menerusi filem 'Mimpi Moon' yang terus menjadi trademark beliau sebagai pelakon.

Dead Mushroom tidak pernah dibubarkan sejak dibentuk, masih aktif bermain muzik walaupun kini lebih kerap dirujuk sebagai 'uncle' oleh peminat-peminat mereka.

Bagi peminat muzik, anda sudah pasti mengenali Myo yang menjadi anggota utama dua kugiran muzik di negara kita iaitu Oh Chentaku yang pernah meletup satu dekad dahulu, serta sebuah kumpulan berkonsepkan duo bernama Jemson yang selamat melancarkan album pada 2021 selepas mendapat geran sokongan kerajaan membantu karyawan berhadapan pandemik.

Namun lebih ramai mengenali Myo atau Mior Luqman Hakim sebagai seorang pengacara televisyen menerusi rancangan-rancangan travelogue beliau iaitu 'Ke Korea Ke Kita' dan 'Ke Indonesia Ke Kita', serta sebuah filem tempatan.

Menubuhkan kumpulan Oh Chentaku sejak tahun 2007 dan masih aktif bermain muzik, Myo cukup terkenal dengan mulut yang petah bercakap serta suka memaparkan mimik muka lucu. Lihat sajalah video klip yang kami kongsikan di atas.

Lagunya balada sedih, tapi lirik dan videonya akan membuatkan anda ketawa terbahak-bahak.

Siapa yang tak pernah tengok Qi Razali mungkin bukan seorang kaki TV. Mula berjinak dengan dunia seni lakonan dan pengacaraan dalam siri 'Destinasi Bajet' sebelum lakonannya dalam siri 'Blogger Boy' memacu namanya, Qi sebelum itu sudah terkenal sebagai pemain dram bersama kumpulan indie legenda OAG.

Mula bermain muzik yang bersifat alternatif, menggabungkan elemen-elemen dekad 70-an, Qi dan OAG mencipta fenomena menerusi album pertama mereka pada tahun 1994.

Selepas itu OAG terus kekal menjadi antara kugiran indie paling berpengaruh serta menjadi rujukan kepada, mengekalkan hanya dua anggota asalnya iaitu Radhi dan Qi sendiri sehingga kini.

Qi Razali kini bergerak aktif menerusi rumah produksi Blublack yang diasaskan oleh abangnya, Sha'arin Razali Wong yang satu ketika dulu juga terkenal sebagai pemain dram dalam kumpulan blues rock Blackrose.

Satu-satunya wanita dalam senarai, Yasmin Matthews Mohd Redwan atau pada era undergroundnya lebih terkenal dengan dengan Yasmin Maddthelin merupakan vokalis utama bagi kumpulan post-hardcore tempatan Maddthelin.

Pada penampilan awal bersama kumpulan tersebut, Yasmin tampak selesa tidak mengenakan hijab sebelum dia kekal aktif mengenakan hijab sambil menyanyikan lagu-lagu bingit.

Perjalanan karier Yasmin mula berubah selepas perwatakannya yang menarik membuka peluang untuk dia mula menjadi pengacara, dengan rancangan 'Hijabista' terbitan Astro.

Perubahan ini mungkin memberikan peluang berbeza kepada Yasmin, yang akhirnya memilih untuk menamatkan penglibatan beliau bersama kugiran bawah tanah itu pada tahun 2014.

Hubungan beliau dengan dunia muzik bawah tanah bagaimanapu tidak berakhir, selepas dia menerima lamaran suaminya yang juga seorang penggiat muzik dalam genre sama; membuktikan muzik keras tidak menghalang seseorang ada rasa ingin dicintai.

Pertama kali penulis diperkenalkan dengan muzik grunge dendangan kumpulan Maddame, memang penulis sukar nak terima. Sebagai pentaksub Kurt Cobain, grunge yang dibawakan kumpulan itu agak perlahan serta kurang pop-nya.

Selepas itu nama Josiah Hogan mula terkenal sebagai pelakon dalam siri drama tempatan, apatah lagi apabila ramai anak gadis mula berbicara berkenaan wajah Josiah Hogan yang agak jantan.

Bila penulis tertonton (ya, tertonton) episod kedua drama 'Mimpi Sabrina' di kaca TV dan seorang pemuda mat salleh muncul di kaca TV, barulah penulis menyedari individu yang sedang berlakon dalam drama Melayu itu adalah penyanyi utama kumpulan grunge Maddame.

Bergerak sebagai penyanyi dan pemain gitar utama kumpulan tersebut, Josiah dan Maddame telah pun melancarkan tiga album sejak tahun 2010, kekal aktif menerbitkan lagu secara kendiri.


Kisah Terowong Pertama Dibina Bawah Sungai - Thames Tunnel

Pada awal abad ke-19, London adalah salah satu pelabuhan sungai paling sibuk di dunia dan jambatan batu berusia 600 tahun di atas sungai Thames sudah terlalu sesak untuk digunakan.

Walaupun lebar jambatan itu kira-kira 8 meter, hanya separuh daripadanya tersedia untuk lalu lintas. Jalan raya ini dikongsi oleh kereta lembu, gerabak, koc kereta api dan pejalan kaki yang datang dari kedua-dua arah. Pada waktu puncak, lintasan melalui jambatan ini boleh mengambil masa sehingga satu jam.

Adalah jelas bahawa lintasan lain diperlukan bagi mengatasi masalah kesesakan ini tetapi lintasan baru ini bukan untuk menjadi jambatan tetapi terowong di bawah Sungai Thames sendiri. Idea ini awalnya dianggap mustahil kerana tidak pernah dilakukan sebelum itu.

Beberapa percubaan untuk membina terowong di bawah Sungai Thames telah dilakukan pada masa lalu. Pada tahun 1799, jurutera Ralph Dodd cuba membina terowong antara Gravesend dan Tilbury dan gagal.

Kemudian, pada tahun 1805, sekumpulan juruter dari Cornwall cuba menggali antara Rotherhithe dan Wapping, tetapi tanah liat disitu terlalu lembut terlalu banyak air dan jurutera perlombongan yang biasa bekerja dengan batu keras, tidak dapat menahan air daripada memasuki terowong.

Projek itu terbengkalai dan para jurutera terawal ini akhirnya mengisytiharkan bahawa terowong di bawah sungai tidak dapat dilaksanakan.

Tetapi Marc Brunel berpendapat sebaliknya. Beliau merupakan seorang jurutera Perancis yang cemerlang yang telah melarikan diri dari negaranya semasa revolusi Perancis dan mencipta nama untuk dirinya di Britain.

Brunel percaya bahawa terowong di bawah Thames adalah tidak mustahil untuk dibina. Beliaub sudah memikirkan proses pembinaannya sebelum itu apabila cuba memujuk Maharaja Alexander I dari Rusia untuk membina terowong di bawah sungai Neva di St Petersburg. Tetapi Maharaja menolak cadangannya dan sebaliknya membina jambatan.

Brunel mengenal pasti masalah yang dihadapi jurutera dari Cornwall dan mencipta satu teknik baru dalam pembinaan terowong dimana teknik ini telah digunakan dalam satu bentuk atau yang lain dalam hampir setiap kerja terowong selama dua abad yang lalu. Teknik ini dikenali sebagai perisai terowong (tunneling shield)

Ia adalah struktur sementara yang ditekan pada muka terowong dan yang melindungi pekerja dan projek itu sendiri daripada bahan jatuh atau mendapan. Dikatakan bahawa Brunel telah mendapat ilham ini daripada kecekapan cacing "shipworm" menggali sekeping kayu terendam yang telah diambilnya semasa bekerja di limbungan kapal.

Perisai terowong Brunel terdiri daripada bingkai besi yang besar, segi empat tepat, dengan 36 ruang diagihkan kepada tiga peringkat. Setiap ruang terbuka ke belakang, tetapi ditutup di hadapan dengan papan boleh alih.

Setiap ruang terbuka ke belakang, tetapi ditutup di hadapan dengan papan boleh alih. Bahagian hadapan ditekan kuat pada muka terowong, dan pekerja akan mengeluarkan papan satu demi satu dan menggali di belakangnya ke kedalaman yang telah ditetapkan.

Kemudian papan akan ditolak ke dalam lubang dan diskrukan semula ke tempatnya sebelum yang seterusnya dikeluarkan. Seluruh proses diulang sehingga tanah di belakang semua papan digali. Kemudian keseluruhan rangka besi itu digerakkan dengan susah payah ke hadapan dan bahagian yang baru digali itu ditambat dengan batu bata dan mortar.

Perisai terowong ini adalah satu konsep baru ketika itu tetapi progresnya begitu perlahan, berjalan hanya 8 hingga 12 kaki seminggu. Dan walaupun perisai berfungsi dengan baik dalam menghalang mendapan dan runtuhan tanah, ia tetap mempunyai masalah lain.

Air yang kotor dan sarat kumbahan dari Sungai Thames di atas menitis dari bumbung terowong dan meracuni ruang pengudaraan yang teruk. Ramai pelombong termasuk Brunel sendiri jatuh sakit akibat pelbagai jenis penyakit seperti cirit-birit, sakit kepala dan buta sementara.

Pam bekerja sepanjang masa untuk mengeluarkan air dari terowong dan apabila ia mengalami kegagalan, terowong itu akan banjir hingga kedalaman beberapa kaki. Pada tahun 1827, telah berlaku satu kemalangan yang menyebabkan kebocoran di terowong itu sehingga air memasukinya dengan begitu pantas.

Anak lelaki Brunel, Isambard Kingdom Brunel, terpaksa menyelam dari bot untuk membaiki lubang di dasar sungai, melemparkan beg berisi tanah liat untuk menyumbat lubang itu. Berikutan satu lagi pelanggaran besar dan kematian enam pekerja pada tahun 1828, Brunel kehabisan dana seterusnya menyebabkan projek pembinaan terowong ini sekali lagi diabaikan.

Terowong Thames adalah kejayaan kejuruteraan awam tetapi mempunyai masalah daripada segi kewangan. Kos terowong ini lebih daripada setengah juta paun untuk dibina, jauh melebihi anggaran kos awalnya. Cadangan untuk membina pintu masuk untuk menempatkan kenderaan beroda juga gagal kerana kos.

Pada mulanya, ia hanya digunakan oleh pejalan kaki. Walau bagaimanapun, ia menjadi tarikan pelancong, menarik kira-kira dua juta orang setahun, masing-masing membayar satu sen untuk melaluinya.

Pada tahun 1865, terowong ini dibeli oleh Syarikat Kereta Api London Timur dan ditukar untuk kegunaan kereta api. Ia kemudiannya menjadi sebahagian daripada laluan London Underground, dan digunakan sehingga 1962.


Kenapa Peniaga Kita Suka Perkataan 'Viral' Untuk Jual Produk?

Pusing kiri, pusing kanan, pasti ada saja pihak cuba mempromosikan produk keluaran mereka.

Dengan iklan yang kadangkala agak keterlaluan bukan saja dari segi rekaan, bahkan dari aspek kandungannya, satu aspek yang kelihatan telah menjadi trend di kalangan peniaga tempatan, adalah penggunaan slogan-slogan yang dikatakan mampu menarik minat orang ramai.

Terlalu banyak lambakan produk yang dijaja dengan jenama seperti 'viral', 'meletup', 'terbaik' atau 'best habaq hang!' diiklankan, menggambarkan kurangnya penekanan profesionalisme penjenamaan di kalangan peniaga kita.

Kami tidak tahu siapa yang mengajar teknik pemasaran dengan menggunakan slogan-slogan murahan sebagai daya penarik jualan. Siapa yang memulakannya? Entahlah, malas kami nak kaji.

Tetapi terlalu ramai peniaga kita seakan-akan terlalu bergantung harap dengan slogan 'viral' bagi melariskan produk. Sedangkan realitinya, kadangkala produk yang dikatakan 'viral' itu sebenarnya TAK PERNAH VIRAL pun tapi dek mengikut trend semasa, ramai peniaga memilih untuk menamakan perniagaan mereka dengan istilah itu.

Jika anda ke mana-mana saja baik secara kedai fizikal atau kedai maya, pasti ada saja iklan produk seperti 'cadar viral', 'sos viral, 'restoran viral', seluar dalam 'viral' dan bermacam lagi produk yang didakwa viral atau tular - seolah-olah tak ada langsung produk yang pemasarannya sendu sepi.

Selain 'viral,' kita juga boleh nampak penekanan kepada penggunaan istilah 'meletup', 'terbaik' dan bermacam lagi istilah yang jelas tidak memberikan gambaran kukuh tentang sesuatu perniagaan.

'Viral' atau 'tular' membawa makna yang sebenarnya layak dikatakan serupa; sesuatu yang membiak atau menular dengan mudah, biasanya dikaitkan dengan penyakit.

Disebabkan itulah juga 'viral' membawa nada negatif dalam penggunaannya selama ini sebelum perumpamaan ini mula digunakan untuk mewakili sesuatu fenomena hangat atau fenomena popular yang kerap menjadi idaman ramai netizen.

Terma 'viral' secara rasmi mula didokumenkan pada tahun 1937 bagi merujuk kepada penyebaran virus, sebelum ramai penggiat seni karya dekad 1960-an mula menamakan sesuatu yang popular dan menjadi buah mulut orang sebagai karya yang mempunyai sifat 'virulent.'

Video mula menjadi antara format yang kerap ditularkan bermula dekad 1980-an, dengan penyebaran pita-pita video serta penyebaran imej berformat GIF mula popular pada dekad 1990-an, sebelum kemunculan media sosial dan format video digital yang mudah diedarkan serta lebih berkualiti tinggi mula menggantikan format lama.

Pada tahun 1999, istilah 'viral' mula diterima pakai bagi merujuk kepada sesuatu topik atau bahan yang popular melalui penyebaran di internet, khususnya merujuk kepada teknik pemasaran pada awalnya sebelum penggunaannya diperkembangkan lagi oleh kumpulan netizen.

Harus diingatkan, 'viral' tetap tidak wujud dalam perbendaharaan kata bahasa kita walaupun ramai peniaga dan pengeluar produk menamakan jualan mereka 'viral.' Tindakan itu, pada penulis hanya merosakkan bahasa sajalah.

Sukar untuk dimengertikan kenapa ramai peniaga kita cukup gemar menggunakan istilah-istilah rojak sebegini dalam penjenamaan perniagaan mereka.

Sudahlah kita dilambakkan dengan 'viral' di merata-rata tempat, selain 'viral' kita juga perlu melihat kedai makan yang gemar menamakan restoran mereka dengan istilah 'De' atau 'la'. Contohnya 'Restoran De'Tanjung' atau 'D'Tanjung' dan juga 'Kafe La' Pondok.'

Kalau memang menyajikan makanan Perancis, penggunaan istilah sedemikian bolehlah juga diterima akal walaupun salah dari segi bahasanya, tetapi yang dijualkannya tomyam.

Tidak ada kah rasa sayang kita kepada penggunaan bahasa Melayu dengan betul dan tepat? Itulah yang kadangkala cukup mengganggu dan menyemakkan mata penulis. Pada penulis, sekali-sekala hendak menggunakan bahasa rojak dalam penulisan bagi mencerminkan dialog atau perbualan yang kita gunakan tak salah.

Namun apabila bahasa rojak caca-merba turut dijadikan penjenamaan rasmi yang didaftarkan serta diguna pakai oleh ramai juga kumpulan peniaga, hendak tak hendak kita perlulah juga mempersoalkan di mana nilai sebenar bahasa kepada kita?

Gimik yang dibuat untuk menarik perhatian, seharusnya tidaklah sampai perlu kita mengorbankan tatabahasa yang betul. Ini kerana jelas, kebanyakan jenama yang lama bertahan mengamalkan struktur bahasa yang jelas, tepat dan mudah diingati.

'Viral' atau 'De' atau 'La' atau apa saja istilah jenama yang dibuat hanya disebabkan mengejar tren, mudah dilupakan apabila trennya sudah berlalu. Tidak banyak produk-produk viral yang dapat mengekalkan popularitinya. Dah banyak yang sudah dilupakan kerana tiada asas jenama yang kukuh.

Lebih teruk, banyak produk viral ni bila dibeli, bila dicuba, sebenarnya indah khabar dari rupa. Kualitinya jelas asalkan dapat 'meletus' sekejap pun jadilah.


Kenapa Sesetengah Bahasa Susah Untuk Dipelajari?

Terdapat kira-kira 6500 bahasa yang masih dituturkan di dunia. Sebahagian daripada bahasa ini dituturkan oleh bilangan orang yang jauh lebih banyak berbanding bahasa lain.

Ini membuatkan anda perlu mempelajari bahasa yang lebih popular untuk berkomunikasi secara global. Pada hari ini, bahasa seperti Bahasa Inggeris, Cina, Arab, Perancis dan Sepanyol adalah antara bahasa popular yang dipelajari ramai.

Walau bagaimanapun, terdapat kesukaran untuk mempelajari beberapa bahasa popular ini. Orang dari negara berbeza melaporkan kesukaran berbeza untuk mempelajarinya.

Sebagai contoh, orang dari Eropah mendapati mereka lebih mudah untuk belajar bahasa Inggeris berbanding bahasa Cina. Begitu juga bagi orang dari Jepun yang mendapati bahasa Cina lebih mudah dikuasai berbanding bahasa Inggeris.

Mengapa ia berlaku dan faktor apakah yang mempengaruhi kesukaran mempelajari sesuatu bahasa?

Untuk memahami mengapa mempelajari bahasa lain mempunyai kesukaran yang berbeza, kita perlu cuba untuk memahami persamaan dan perbezaan bahasa yang dituturkan berbanding yang dipelajari.

Seorang ahli bahasa Jerman bernama August Schleicher merupakan individu pertama yang menggunakan rajah seperti pokok pada tahun 1850-an untuk mengesan asal-usul setiap bahasa.

Ahli bahasa selepas Schleicher meneruskan usaha untuk mengkaji evolusi bahasa dunia dan menyusunnya menjadi 'pokok' yang memetakan sejarah dan hubungan mereka.

Menggunakan kaedah ini, mereka dapat mengelaskan bahasa yang evolusinya lebih dekat dan mempunyai asal usul yang sama di bawah satu keluarga.

Sebagai contoh, bahasa dari keluarga Indo-Eropah merangkumi bahasa seperti bahasa Eropah dan sebahagian daripada beberapa wilayah India dan Iran.

Dalam keluarga ini, bahasa-bahasa Eropah secara evolusinya lebih dekat antara satu sama lain dan membentuk satu sub-kumpulan manakala bahasa India pula membentuk kumpulan lain.

Berdasarkan ini, dapat dilihat bahawa bahasa Perancis dan Sepanyol mempunyai lebih banyak persamaan antara satu sama lain. Ini memudahkan mereka yang bertutur bahasa Perancis untuk belajar bahasa Sepanyol berbanding saudaranya yang lebih jauh secara evolusi seperti bahasa Hindi.

Apa yang lebih menarik, klasifikasi bahasa ini tidak banyak dipengaruhi faktor geografi. Walaupun bahasa yang dituturkan di bahagian Utara India berada di bawah keluarga Indo-Eropah, bahasa yang dituturkan di wilayah Selatan pula jatuh ke dalam keluarga 'Dravidian' yang berbeza.

Ini menyebabkan mereka yang bertutur bahasa India Utara seperti Hindi mempunyai kesukaran mempelajari bahasa India Selatan seperti Tamil walaupun tinggal dalam negara yang sama.

Ini menerangkan mengapa seseorang itu mudah mempelajari sesuatu bahasa tertentu berbanding bahasa lain.

Teori 'pokok bahasa' ini berguna untuk memahami kesukaran mempelajari satu bahasa berbanding bahasa lain untuk individu yang sama. Namun, terdapat satu lagi fenomena di mana individu berbeza melaporkan kesukaran yang berbeza apabila mempelajari bahasa yang sama.

Kesukaran yang berbeza untuk mempelajari bahasa yang sama dapat diperhatikan pada penutur bukan bahasa Inggeris yang berhijrah ke negara yang menggunakan bahasa Inggeris.

Pakar bahasa mendapati bahawa pendatang dengan bahasa ibunda yang berbeza mempunyai kebolehan berbeza dalam mempelajari bahasa Inggeris. Mereka mencadangkan bahawa ia mungkin disebabkan bahasa asal pendatang ini mempunyai persamaan dengan bahasa Inggeris mengikut hipotesis 'pokok bahasa'.

Pakar mencipta sejenis ukuran yang dipanggil 'jarak linguistik' yang menunjukkan tahap persamaan satu bahasa berkenaan dengan bahasa yang lain. Ia dilakukan dengan mengkaji kesukaran mempelajari bahasa yang berbeza ke atas penduduk Amerika yang berbahasa Inggeris.

Mereka mendapati bahawa kecekapan pendatang dalam berbahasa Inggeris dikaitkan dengan 'jarak linguistik' bahasa ibunda mereka daripada bahasa Inggeris.

Sebagai contoh, penutur bahasa Cina yang jauh 'jarak linguistik' akan mengalami kesukaran berbahasa Inggeris dan penutur bahasa Inggeris juga akan menghadapi kesukaran yang sama dalam mempelajari bahasa Cina.

Selain jarak linguistik, terdapat beberapa faktor lain yang menentukan kesukaran seseorang itu mempelajari bahasa. Ini termasuklah keupayaan untuk memahami bunyi bahasa baru atau 'fonologi' bahasa itu.

Fonologi adalah sistem perhubungan kontrastif antara bunyi pertuturan yang membentuk komponen asas sesuatu bahasa itu.

Manusia secara amnya lebih baik dalam memperolehi aksen atau loghat sesuatu bahasa tempatan apabila mempelajarinya ketika usia muda. Pada usia muda, persepsi kita terhadap bunyi sesuatu bahasa lebih efektif dan ia akan menjadi kurang cekap selepas 'tempoh kritikal' atau setelah dewasa.

Ini menerangkan mengapa kanak-kanak lebih mudah mempelajari sesuatu bahasa berbanding orang dewasa jika menghabiskan tempoh masa yang sama di negara baru walaupun bertutur dalam bahasa ibunda yang sama.

Namun, orang dewasa lebih mudah mempelajari bahasa baru yang tidak memerlukan pembelajaran bunyi baharu. Tambahan pula, bahasa juga berbeza dalam susunan perkataan dan peraturan tatabahasanya seperti penggunaan jantina dan sebagainya.

Walaupun sesukar manapun sesuatu bahasa itu berbanding bahasa ibunda anda tetapi ia bukanlah sesuatu yang mustahil untuk dipelajari.


7 Ciptaan Mengarut Yang Menjadikan Penciptanya Jutawan

Ada banyak cara untuk menjadi kaya. Namun, tidak semua ciptaan atau idea yang bagus itu akan menjadikan seseorang individu itu kaya seperti yang kami tulis dalam artikel 7 individu yang tidak kaya walaupun ciptaan mereka sangat popular dan berguna.

Dunia ini kadang kala pelik. Ada individu yang mampu menjadi jutawan sekelip mata dengan menghasilkan ciptaan yang mengarut. Malah, anda sendiri mungkin akan tertanya-tanya mengapakah anda orang lain yang sanggup melaburkan wang mereka untuk membeli sesuatu yang sia-sia.

Kali ini, mari lihat 7 ciptaan mengarut yang menjadikan penciptanya seorang yang kaya raya.

Apabila orang memikirkan idea bodoh yang menghasilkan berjuta-juta ringgit, Pet Rock selalunya merupakan contoh pertama yang terlintas di fikiran. Pada tahun 1975, eksekutif pengiklanan Gary Dahl mempunyai idea yang bodoh tetapi bernas dengan hanya menjual batu.

The Pet Rock telah menjadi sinonim dengan ciptaan "bodoh". Dahl memasarkan produk ini seperti haiwan peliharaan tradisional dalam kotak kadbod. Pada tahun 1975, Pet Rocks berharga $3.95 dan dijual hampir lima juta unit pada tahun pertamanya. The Pet Rock ialah contoh klasik ciptaan bodoh yang berjaya menjadi penjualnya jutawan.

Ini merupakan satu contoh yang agak unik dengan memanfaatkan teknologi moden. Alex Tew, seorang pelajar berusia 21 tahun, mencipta laman "The Million Dollar". Pada tahun 2005, idea Alex Tew ini dianggap asli dan kreatif yang tidak pernah dibuat orang lain sebelumnya.

Tew mahu mencipta laman web dengan satu juta piksel. Setiap piksel akan dapat menyokong satu pautan ke tapak web yang lain. Setiap pemilik web perlu membayar $1 untuk meletakkan 1 pautan pada satu piksel pada halaman ini. Anda masih boleh melawati tapak web ini hari ini (walaupun banyak pautan tidak lagi berfungsi).

Billy Bob Teeth telah dicipta pada tahun 1993 oleh Jonah White dan Rich Bailey. Menurut laman web mereka, Billybobproducts.com telah membuat kira-kira $40 juta dengan menjual gigi palsu lucu mereka. Gigi Billy Bob ialah gigi palsu yang membuatkan seseorang itu kelihatan hodoh.

Gigi ini masih dijual hari ini dengan harga kira-kira sepuluh dolar setiap satu. Walaupun mereka mungkin membuat pemakai kelihatan sedikit bodoh, Jonah White dan Rich Bailey mesti berasa cukup pintar kerana barangan sebegini telah telah menjadikan keduanya jutawan.

Biasanya apabila membeli makanan yang dibungkus dalam plastik, ianya akan diikat dengan gelang getah. Silly Bandz ialah gelang getah kecil yang dibentuk dalam pelbagai bentuk. Pada asalnya, bentuk Silly Bandz hanyalah haiwan ringkas, tetapi ia telah berkembang kepada bentuk lain.

Silly Bandz sangat diminati kanak-kanak dan hal ini telah meningkatkan jualan secara mendadak. Robert Croak mencipta Silly Bandz pada tahun 2006 dengan syarikatnya Brainchild Products. Silly Bandz kerap dikumpul sebagai koleksi, pemberian sebagai hadiah dan juga dipakai sebagai gelang.

Banyak ciptaan dicipta untuk menyelesaikan masalah yang wujud namun tidak bagi produk ini. Adakah anjing memerlukan cermin mata? Mungkin tidak, tetapi mereka pasti kelihatan comel apabila memakainya.

Orang ramai biasanya tidak kisah untuk membeli sesuatu untuk haiwan peliharaan mereka. Roni Di Lullo melihat anjingnya seperti silau di bawah cahaya matahari dan mencipta produk ini, Doggles, agar sesuai dengan bentuk kepala anjing. Idea ini pada mulanya hadir pada tahun 1997 dan telah menjadikannya jutawan.

Ciptaan ini boleh dikatakan cukup aneh. Pada tahun 1983, penciptanya Ken Hakuta (nama panggilan "Dr. Fad") mencipta mainan ini. Hakuta menggunakan bahan elastik licin yang dibentuk menyerupai sotong. Apabila dilempar ke dinding, Wacky Wall Walker kelihatan "berjalan" menuruni dinding.

Wacky Wall Walkers tidak mula terjual serta-merta. Sebaliknya, ia memerlukan artikel pendek dalam The Washington Post untuk menarik perhatian orang ramai kepada mainan ini. Wacky Wall masih dijual pada harga kira-kira $6 dan sudah menjana lebih $80 juta daripada jualannya.

Anda mungkin pernah melihat ada kereta zaman dahulu dengan hiasan bola antena di atas antena kereta mereka semasa anda memandu. Pada tahun 1960-an, syarikat Union Gas di Amerika Syarikat mula meletakkan bola oren dengan logo "76" pada antena kereta sebagai teknik pemasaran.

Idea ini bermula dari kecil dan semakin berkembang. Disney, Walmart dan banyak lagi syarikat utama telah memanfaatkan trend ini. Bola antena telah berkembang menjadi industri mereka sendiri anda boleh mendapatkan pelbagai jenis perhiasan ini untuk kenderaan anda.


5 Kumpulan Muzik Yang Vokalis Utamanya Adalah Pemain Dram

Bermain satu alat muzik merupakan satu kemahiran yang memerlukan ketekunan dan latihan yang tinggi, bagi membolehkan seseorang layak bergelar mahir mengendalikannya.

Tetapi bagi individu yang lebih berbakat, mereka mampu bermain sambil menyanyi biasanya dengan sokongan petikan gitar, mampu menghiburkan orang ramai secara solo tanpa memerlukan ahli kumpulan lain.

Ramai vokalis mampu menyanyi dan memetik gitar sama ada jenis ritma atau bass. Tidak ramai vokalis kumpulan rock yang vokalisnya mampu menyanyi sambil mengetuk dram, kerana dalam realitinya dram memerlukan seseorang lebih fokus pada instrumen.

Kita mulakan dengan kumpulan legenda nombor 1 dunia The Beatles. Ramai mengenali Ringo Starr adalah pemain dram kumpulan gergasi tersebut, namun namanya sebagai vokalis jarang diceritakan walaupun dia biasanya akan menyanyikan sekurang-kurangnya satu lagu dalam setiap album.

Sepanjang karier beliau bersama The Beatles, Starr telah merakamkan 11 buah lagu sebagai vokalis utama serta bertanggungjawab menulis lirik kepada nukilan yang dihasilkan rakan-rakannya.

Lagu dendangan Starr yang paling terkenal sudah pastilah lagu 'Yellow Submarine' yang berjaya menduduki puncak takhta di banyak carta lagu serta mencatat rekod angka jualan tertinggi di United Kingdom pada tahun 1966.

Kumpulan duo adik beradik yang cukup terkenal dengan lagu-lagu romantik, The Carpenters yang dinamakan sempena nama keluarga mereka memaparkan bakat mendiang Karen Carpenter sebagai pemain dram dan vokalis utama.

Diletakkan sebagai antara vokalis terbaik generasinya serta salah seorang pemain dram wanita yang cukup berbakat, Karen memulakan karier sebagai pemain dram ketika sekolah menengah pada usia 14 tahun.

Demi mengelakkan dirinya daripada perlu menyertai sukan, Karen memilih untuk masuk persatuan pancaragam sekolah. Dia menyertai kumpulan koir semasa peringkat universiti yang memperkembangkan lagi bakatnya.

Pada awal kerjanya bersama abangnya Richard Carpenter, Karen menjadi pemain dram serta vokalis utama sebelum dia mula dianjakkan oleh syarikat rakaman untuk lebih berani menonjolkan dirinya sebagai vokalis.

Bagaimana agaknya menjadi pemain dram serta vokalis utama sebuah kumpulan punk? Itulah legasi yang ditinggalkan Grant Hart dari kumpulan Husker Du. Selain daripada dram dan vokal, Hart juga bertanggungjawab mencipta karya-karya bagi kumpulannya.

Ditubuhkan pada tahun 1979, Husker Du berjaya menandatangani kontrak rakaman pada tahun 1981. Pada awalnya memainkan muzik dalam genre punk dan hardcore yang lebih keras, Hart mengubah hala tuju kugiran tersebut untuk mengadunkan irama rock serta alternatif.

Muzik Husker Du lama-kelamaan mula berbunyi tampak gembira tanpa kehilangan irama pantas yang menjadi identiti mereka. Kemampuan Hart sebagai vokalis senantiasa teruji kerana lagu-lagu Husker Du membawa irama rancak, yang memerlukan ketangkasan serta fokus kepada vokal dan ketukan dram.

Legasi Husker Du sebagai antara kumpulan muzik alternatif sehingga kini boleh dirasai, menjadi inspirasi besar kepada kumpulan legenda seperti Nirvana, serta banyak lagi nama besar yang masih aktif seperti Green Day.

Pengaruh Grant Hart dan Husker Du kepada industri muzik diakui sangat besar, sehinggakan ke hari ini ada pihak mengkreditkan kumpulan tersebut sebagai pencetus sebenar perubahan trend muzik dunia; berbanding pendapat popular yang sering menyebut Kurt Cobain dan Nirvana sebagai permulaannya.

Kumpulan The Eagles yang cukup terkenal dengan lagu 'Hotel California' merupakan antara kumpulan yang membahagikan tugas vokal sesama mereka, sama seperti The Beatles dan Husker Du.

Unik bagi Eagles, lagu yang menjadi trademark kumpulan tersebut adalah lagu dendangan pemain dram mereka, Don Henley. Liriknya yang ditulis hasil kerjasama kumpulan tersebut juga sering dijadikan bahan perbincangan ekoran kekaburan maknanya.

Lagu tersebut menjadi antara pemenang utama kategori lagu terbaik anugerah Grammy bagi tahun 1978, terus menjadi antara lagu rock klasik yang nyata segar didengari sehingga kini.

Suara serak-serak Henley serta pertarungan gitar yang menjadi penutup kepada lagu tersebut, terus memberikan inspirasi kepada ramai pengkarya generasi baru. Apa yang menarik, pada awalnya 'Hotel California' tidak dirancang untuk diterbitkan sebagai single berikutan durasinya yang agak panjang.

Selepas perbincangan dan pertengkaran di antara kugiran dan syarikat rakaman yang mahukan lagu itu dipendekkan, syarikat rakaman mereka mengalah dan legasi Don Henley bersama kumpulannya mendapat titik permulaan yang dicari.

Nama Phil Collins merupakan antara nama besar yang masih aktif dalam industri hiburan dunia. Bagi generasi lebih muda, mungkin anda mengenali beliau sebagai pencipta banyak lagu runut bunyi filem animasi Disney.

Tetapi bagi generasi terdahulu, Collins merupakan pemain dram utama kumpulan berpengaruh Genesis yang terpaksa mengambil alih tugas vokalis utama kumpulan itu, selepas vokalis asal Peter Gabriel menarik diri, ekoran ketiadaan pengganti yang mereka rasakan layak.

Genesis meneruskan perjuangan, menggunakan kemahiran Collins dalam vokal dan dram ketika sesi rakaman. Bagi persembahan langsung, Genesis menggunakan tenaga kerja beberapa pemain dram undangan sebelum Collins sendiri menarik diri daripada kumpulannya pada tahun 1996, selepas 25 tahun memperjuangkan muzik mereka.


7 Fakta Unik Mengenai Negara Arab Saudi

Anda mungkin menyedari bahawa Arab Saudi adalah salah satu negara pengeluar minyak terbesar dunia dan sehingga tahun 2018, wanita di negara itu diharamkan daripada memandu kenderaan.

Sebenarnya, banyak lagi fakta unik mengenai negara terbesar di Timur Tengah ini yang mungkin tidak diketahui ramai. Berikut adalah beberapa perkara menarik mengenai Arab Saudi.

Arab Saudi meliputi kira-kira 80% daripada Semenanjung Arab di mana keluasan tanah di negara itu adalah sekitar 2.15 juta km². Arab Saudi mempunyai kepelbagaian geografi seperti Gurun Arab, banjaran gunung, tanah tinggi, padang rumput dan medan lava gunung berapi.

Namun, anda tidak akan menemui sebarang sungai di negara ini! Arab Saudi adalah negara terbesar di dunia yang tidak mempunyai sungai kekal.

Sebaliknya, negara ini mempunyai banyak "wadi" atau lembah yang merupakan dasar sungai yang kering secara kekal atau sekejap-sekejap.

Kini anda sudah mengetahui bahawa Arab Saudi tidak mempunyai sungai, anda mungkin tertanya-tanya dari manakah negara itu memperolehi sumber airnya. Sebenarnya, sumber air utama Arab Saudi adalah air laut.

Memandangkan manusia tidak boleh menggunakan atau minum air laut, ia perlu melalui proses yang dinamakan sebagai "penyahgaraman" di mana ia menyingkirkan bahan cemar, garam dan mineral lain.

Arab Saudi mempunyai lebih daripada 33 logi penyahgaraman air dan salah satu daripada logi itu adalah yang terbesar di dunia dari segi pengeluaran. Logi Penyahgaraman Jubail menghasilkan lebih daripada 1.4 juta meter padu air setiap hari.

Arab Saudi mempunyai rizab sebanyak kira-kira 266.57 bilion tong minyak, menjadikannya sebagai negara kedua dengan rizab minyak terbesar di dunia dan merangkumi sekitar 16.2% daripada keseluruhan rizab atau simpanan minyak dunia.

Arab Saudi mempunyai rizab minyak bersamaan dengan 221.2 kali ganda penggunaan minyak tahunan negara itu. Ini bermakna, jika mereka tidak mengeksport minyak ke luar negara sekalipun, mereka mempunyai minyak untuk digunakan selama 221 tahun.

Sebaliknya, air adalah terhad di negara itu. Satu liter air di negara itu lebih mahal berbanding satu liter minyak diesel.

Tahukah anda bahawa keluarga diraja yang memerintah Arab Saudi yang dikenali sebagai "House of Saud" memegang Rekod Dunia Guinness sebagai keluarga diraja terbesar di dunia?

Pada tahun 2002, keluarga besar itu mempunyai kira-kira 4,000 orang putera raja dan lebih 30,000 kerabat diraja. Gabungan nilai bersih seluruh keluarga diraja itu dianggarkan sekitar RM 6.2 trilion, walaupun ramai percaya ia adalah jauh lebih besar.

Sebagai perbandingan, gabungan nilai bersih keluarga diraja Britain dianggarkan sekitar RM 368 bilion. Ini bermaksud House of Saud adalah 16 kali lebih kaya daripada itu.

Rakyat Arab Saudi diketahui sering mengadakan majlis perkahwinan yang mewah serta meriah dan menjadi sebahagian daripada budaya mereka.

Namun, ia bukanlah "kenduri kahwin" seperti yang anda sangkakan di negara ini. Biasanya, majlis perkahwinan di Arab Saudi diadakan secara berasingan mengikut jantina.

Di majlis perkahwinan mereka, tetamu lelaki akan memasuki satu dewan dan bertemu ramah dengan pengantin lelaki manakala tetamu wanita pula akan memasuki dewan lain dan berjumpa dengan pengantin wanita.

Ada segelintir pasangan Arab Saudi memilih untuk mengadakan majlis perkahwinan di luar negara agar dapat dihadiri wanita dan lelaki dalam dewan yang sama.

Highway 10 di Arab Saudi memegang Rekod Dunia Guinness sebagai jalan raya lurus terpanjang dunia. Highway 10 adalah sepanjang kira-kira 150 batu atau 240km dari Haradh ke Al-Batha.

Pada asalnya jalan itu dibina sebagai jalan persendirian untuk Raja Fahd di mana ia terbentang di padang pasir dan tidak mempunyai selekoh kiri atau kanan. Ia juga tidak mempunyai sebarang kecerunan yang ketara ke atau atau ke bawah.

Biasanya, pemandu akan mengambil masa sekitar dua jam lebih untuk menghabiskan pemanduan di jalan yang lurus ini.

Seperti yang diketahui ramai, kaum wanita di Arab Saudi tidak dibenarkan dibenarkan memandu kenderaan sebelum ini. Apabila Putera Mahkota Mohammed bin Salman memerintah, kaum wanita dibenarkan memandu pada tahun 2018.

Sebenarnya, banyak lagi perkara yang menjadi larangan kepada kaum wanita di Arab Saudi sebelum 2018. Antaranya ialah, wanita tidak dibenarkan tinggal sendirian atau mengembara ke luar negara tanpa ditemani "wali" atau ahli keluarga lelaki terdekat.

Sebelum 2018 juga, wanita tidak dibenarkan memasuki stadium sukan sebagai penonton, apatah lagi bertanding sebagai peserta. Putera Mahkota Mohammed bin Salman kini mencuba pendekatan yang lebih memberikan hak kepada kaum wanita di negara